url: =Singkungpi le Naupangno Thu - TUNGZANG NEWS\nSingkungpi le Naupangno Thu\nHun khat lai-in ah, singkung golpi khat om hi. A hiangte ka-in, a teh, a gah khumin lim-ci hi. Tua singkungpi a it mahmah pasalno khat om hi. Nisim phialin singkung nai-ah hong kawlin, kimawl den hi. Singkung tungah kahin, singgah limci tata lo zel, ne zel, a gilvah teh singkung lim nuai ah tawlngain ihmu zel hi. Singkungpi in zong naupangpa it lua mahmah hi. Hun hong bei toto-in, naupangno zong tangval to sim ta hi. Tangvalno pa zong manlahna tuamtuam tawh singkungpi gei ah hong om den zo nawn lo hi.\nNi khat, tangvalpa mai gum sa-in singkung kiangah hong pai hi. Singkungpi in "bawi aw, hong pai in, ka kiangah hong om in" ci-in sam hi. Tangvalpa zong "Kei zong gol sim ta hiveng, ka pai nopna tuamtuam om a, nang gei ah hong tam om man nawn lo hing" ci-in dawng hi. Sing kungpi in zong "Hong telsiam ing ee, kong piak ding dang bangmah lah nei kei vengin-ah, ka gahte lo-in la na gilvah dong ne in, na khamvalte zong zuak le teh sum ngah ding hi teh bawi no aw" a cih leh tangvalno pa zong nuam sim pian pahin singgah khempeuh lo siangin va zuak vingvengin tawlpi khat sung hong mang dildel ta hi.\nSingkungpi lunglengin kum 10 sung phial hong om hi. Tua leh lemet ngam loh phial laitakin papi khat mai tai mel lo sa in singkung nai hong zuan hi. Singkungpi in haih het lo-in, a it naupangno a hih lam tel a hih manin "hong pai in bawi aw, kei tawh kimawl ni" ci-in na dawntuah hi." "Singkungpi aw, kei tun ka zi ka ta tawh hing a, a mau nekledawn ding zongin kitaklah lua hing, ka Inn ding mahmah zong kitawm nuam ka hih manin, nang tawh hun tampi hong nei man lo ding hing, ka Inn lamna ding hong huh dih ve?" ci-in papi pa in hopihkik hi.\nSingkungpi in zong " Aw hi mawk maw bawi, Inn bel hong lamsak zo het kei ve ning ing mataw, a hi zongin hih ka hiangteng tan in la, na Inn lamna dingin zangve leh" a cih leh papi pa zong nuam hemham sa-in, sing hiangteng a Inn sing dingin sattan khin mangin paikhiat san vingveng leuleu hi. Singkungpi in ahih leh naupangpa gal-et in, a lungkim zo veve hi. Papi pa ahih leh kum 10 sung phial hong mang dildel zel a hih manin singkungpi lungleng khuangai in hong om zel hi.\nTuk, phalbi hunte in hong khengin khuakhal hun ni khat, papi pa sam kang sim pianta in singkung kiangah hong pai bilbel hi. Singkungpi zong nuam lua-in, "bawi aw, hong pai in kei kiangah khawlin la, kimawl in" ci-in lungdamin na muak hi. Papi pa in zong "kei ka kum tamta hi veh aw, tawmvei tuipi nawl khawngah tawlnga hithiat leng ci-a hong pai hi veng, gunkuang khat hoh hong pia dih ve, tua hi leh tuitungah hawl leng nuam peuhmah ding hiven" ci-in dawngkik hi. Singkung in zong, "aw, lungnop kei sing ee mataw, gunkuang lah hong pia zo lo ding ing a, hih ka kung pumpi phuk in la, gunkung dingin bawl ve leh" a cih leh, Papi pa zong lungdam in, sungkung bul panin phuk pahin, gunkung ding a bawl khitteh va mang vingveng zel hi.\nHi bang teng tawh kum tam sim hong bei khit ciangin, a tawpna ah mipa singkung bulsum geiah hong pai leuleu hi. Singkung bulsum in zong "Bawi aw lungnuam kei sing ee mataw, kong piak ding mahmah nei nawn kei veng ee, ka gah, ka kungte lah bei khin ven maw" ci-in aw nemin hopih hi. Mipa in zong "phamawh kei ee, kei zong singgah nek na ding ha zong nei nawn lo ping, singkung tung khawng zong kah ngap nawn peuhmah keng tekta ing" ci-in dawng hi.\nSingkungpi in zong "bawi aw, kong piak theih lai dingin a si khin sa ka zungte bek mah om lai veh ee" ci-in kah aw tawh hopih hi. Mipa in zong "Tun ahih leh bangmah zong kisam nawn keng ee, ahi zongin mun daidide khatah lungnuam takin tawlnga nuam ta ing" ci-in dawng hi. Singzung in zong "tua ahih leh hoih ei leh ka zung lukham in la, nuam takin ka zung nuai ah tawlnga ta in bawi aw" ci-in dawng hi. Mipa zong "singzung nuai ah kingamin a tawntungin hong om suak ta hi. Singkung zung ahih leh a it naupang tawh tawlnga khawm ahih manin lungdamin khitui hong luang ta hi.\nSingkung pen Nu le Pate din mun, Itna tawh kidim den a hihna lak hi. Mipa ahih leh ei mihingte khempeuh a bei thei lo deihna nei den, kisapna nei den, hong it Nu le Pa tungah telsiamna a neikik zo ngei lote I hihna a lim lak ahi hi.\n*Hih tangthu minam dangte in tan 3, tan 4 khawngah thei khin mang ta uh hi. En I thei nai hiam? a thei sate tung lungdam, a za nai lote a ding itna deih sakna bek tawh kong hanciam hi. Shel Silverstein at hi-a 1964 pawlin hawm khia khin ta hi. Lungdam.


timestamp: atn

url: =Khang Tangthu Nihna 26 | Siantongluan.net\nKhang Tangthu Nihna 26\nKhang Tangthu Nihna 26 |\nTua ciangin Judah mi khempeuh in kum sawmleguk a pha Uzziah la-in a pa Amaziah tangin kumpi-in a koih uh hi.\nKumpi ahi ama pa a sih khit ciangin amah in Eloth khua la kikin Judah gam dingin a ngahkik hi.\nUzziah in uk ding a kipatin kum sawmleguk pha a, amah in Jerusalem-ah kum sawmngalenih sung uk hi. Ama nu min Jekoliah hi a, Jerusalem khuami ahi hi.\nA pa Amaziah hihsa khempeuh bangin amah in Topa mitah a man sem hi.\nPasian zahtak ding ama tungah a hilh Zekhariah hun sungteng amah in Pasian zong hi. Amah in Topa a zon laiteng, Pasian in amah daupaisak hi.\nAmah kuankhia-in Filistia mite va sim a, Gath khuapi kulh, Jabneh khuapi kulh, leh Ashdod khuapi kulh sucim hi. Tua ciangin amah in Ashdod gamsung leh Filistia-te gamsung mun dangte-ah khuapite a lam hi.\nFilistia mite, Gurbaal-ah a teng Arab mite, leh Meunim mite a dona-ah Pasian in amah huh hi.\nAmmon mite in Uzziah tungah siah puak uh a, amah a thahat mahmah suak ahih manin a minthanna in Egypt gam ciangdong nangawn zel hi.\nTua thamloin Uzziah in Jerusalem a Kiu Kongpi leh a Kuam Kongpi, leh Kulh Keen sanah tausangte lam a, tuate kulh tawh a um hi.\nTua ciangin amah in gamlakah tausangte lam a, Shefelah leh zanglei-ah ganhon tampi nei ahih manin tuikhuk tampi to a, lei nasep uuk ahih manin mualtung leh lei hoihna gamte-ah lokhote leh leenggui puahte a nei hi.\nTua thamloin Uzziah in kumpipa khutnuai-ah galkap ukte khat ahi Hananiah ukna nuai-ah, lai-at Jeiel leh ulian Maaseiah in mi a khop lai-in a khen khenin a koih a mi phazah mah bangin, galsim dingin a hoih galkap tampi a nei hi.\nA thahat galkapmang a vekpi-in tul nih leh za guk ahi hi.\nAmaute ukna nuai-ah galdona-ah kumpipa a huh dingin thahatna tawh gal a do thei ding galkap tul za nga om hi.\nUzziah in galkap khempeuh-a dingin lumte, teipite, sik lukhute, thalte, lot ding suangtangte a bawl hi.\nAmah in thaltangte leh suang liante lotna dingin tausang omna munte leh a kiute-ah koih ding, mi a siamte in a bawltawm sette, Jerusalem-ah a bawl hi. Amah a thahat dong a lamdangpi khatin kihuh ahih manin ama minthanna in gamlapi a zel hi.\nAhih hangin amah a thahat ciangin a siatna dingin a kiphatsakna hong khang hi. Bang hang hiam cih leh Topa a Pasian tungah amah khial a, paknamtui biakna tau tungah paknamtui hal dingin Topa biakinn sungah a lut hi.\nAhih hangin Topa siampi Azariah, a thahat mihing sawmgiat tawh ama nungah pai hi.\nTua ciangin amaute in Kumpi Uzziah nialin ama kiangah, "Uzziah aw, Topa tungah paknamtui hal ding nangma hih ding hilo hi. Paknamtui hal dingin a ki-ap, Aaron suan siampite hih ding ahi hi. Biakinn sung panin paikhia in; bang hang hiam cih leh na gamta khial a, hih bang hihna in Topa Pasian tung panin nang tungah pahtawina hong tunlo ding hi," a ci uh hi.\nTua ciangin Uzziah a heh suak hi. Tu-in amah in paknamtui a hal dingin a khutsungah paknamtui beel tawi a, siampite tungah a hehna hangin paknamtui biakna tau gei Topa biakinn sung siampite muhin ama taltangah phaknatna hong suakkhia hi.\nTua ciangin siampi lian Azariah leh siampi khempeuh in amah a et uh ciangin a taltangah phaknatna na nei hi. Tua ciangin amaute in manlang takin amah sawnkhia uh a, Topa in amah vat khin ahih manin amahmah zong a paikhia dingin nawhtat hi.\nTua ahih ciangin a sih ni dong Kumpi Uzziah a phak hi a, amah miphak ahih manin inn tuam khatah a teng hi; bang hang hiam cih leh Topa biakinn panin amah kipuaseh hi. Tua ciangin a tapa Jotham in tua gam mite a uk hi.\nTu-in Uzziah gamtatna a omlaite, a patna panin a tawp dong, Amoz tapa kamsang Isaiah in gelh hi.\nUzziah si a, amaute in kumpite neihsa hanah vui loin a huang sungah a vui uh hi; bang hang hiam cih leh amaute in, "Amah a phak ahi hi," a ci uh hi. Tua ciangin a tapa Jotham in ama tangin a uk hi.\nTedim Lai Siangtho / Laibu: Khang Tangthu Nihna 26


url: = Kei aa dingin a man biakna pen bang hi ding ahi hiam?\nKei aa dingin a man biakna pen bang hi ding ahi hiam?\nDotna: "Kei aa dingin a man biakna pen bang hi ding ahi hiam?"\nDawnna: Ansai ah ih pai ciangin ih teel ding an namkim te lai tawh in ih duh theihtheih dingin ih mai ah hong koih sak hi. Niang tui sai pawlkhat ah niangtui ahih kei leh coffee nam za val bangih mai ah hongkoih sak thei hi. Inn ahi a mawtaw a hi zongin ih leiding ciangin ih deih pen pen ih teel theih ding namtam pi tak hong koih sak thei hi. Eite in a khang to nai lo na mun ah ih nung ta kei hi. Kumpi khat bangin teel theihna khuan ih nei hi. Na deihna leh na lung ngulhna bang in na teel theih nading khuan na nei hi.\nTua hi leh nang a ding bang biaknaman pen ding ahi hiam? Suakta tak a mawhna bawltheina, khalna omlo, sepding leh seplo ding a thukhun a nei lo biakna in bang biakna ahi hiam? Hih thu tawh ki sai in ka hong gen khin zo hi. Ahizong in biakna pen puan lei bangin ih deih bangin a ki lei thei dinga hi hiam?\nIh lunglut theihna dingin biakna tawh kisai thu hilhna tampi tak ih za khin zo hi. Tua hi leh mikhat in bang hangin Muhammad, Confucius, Buddha, Charles Taze Russell, leh Joseph Smith te sangin Jesu pen lian zaw hi ci thei ding ahi hiam? Tua bek hi lo in lam khempeuh ih vantung gam nuam honglut pih thei ding ahi hiam? Biakna khempeuh a ki bang khin ahi hiam? Lampi khempeuh in Indiana a tunpih loh bangin lampi khempeuh in vantung gamgam hong tun kei hi,cih genna pen thuman ahihi.\nJesu in sihna zo a hong tho to kik ahih manin amah in Pasian thuneih na a gen thei bek a hihi. Muhammad, Confucius leh a dang biakna makai te a hih leh tuni dong han sungah lum lai uh hi. Ahi zongin Jesu ahih leh Roman galkap te ih thah na a thuak khit ciangin sihna zo in hong thoto kik hi. Sihna a zo biakna makai pa ih hong ngen thute ih ngaih ding ahi zaw hi. Sihna zo a, a tho kik pa ih genna bangin ih gamtat ding a hi zaw hi.\nJesu ih a thawh kikna teti tampi tak tawh ki lak thei hi. Amasa penpenin Mitul nga val in a tho kik Jesu a mu uh hi. Mitam pi takte inteti pang khin uh hi. Mi tulnga te ih gen thu pen ih nial thei kei ding hi. Tua bek tham lo in hankhuk sungah bangmah a om kei hi. Jesu ih galpa in Jesu sih na, a pumpi a siatna te hangin Jesu pen thokik lo hi ci kha thei ding uh hi. Hankhuk sungah bang mah om lo hi.Nung zui te in Jesu luang hawm gu thei ding uh a hi hiam? Haksa mahmah ding hi. Banghang hiam cih leh Jesu luanghawm pen a ki guk dinglau uh a hih manin galkap te in hoih tak in a cing uh a hihi. Nung zuite om zia ngaih sun dih in. Jesu a sihni a ki pan in amau zong a ki mat ding uh lau a hih manun bumang khin uh hi. Galkap te ih mat ding lau lua uh a hih manin bukawm sa in gasa a beng kik uh a hihi. Tua hun laitak in nungzui te pen a nuntak na-uh ki pia in sihna thuak uh hi cih pen a zuau pi uh ahihi. Bang hanghiam cih leh Jesu ih a thawh kik na pen amau te in gensiangna anei thei het kei uh hi.\nSihna zo in a tho kik pa thu gen pen ih ngaih zawk ding ahihi. Jesu in sihna zo ahih na hngki lang sak khin zo hi. Tua hih manin ama hongngen thu te ih ngaih ding a hihi. Jesu bek in gupkhiatna lampi hi ci-in amah in a hong gen hi (John. 14:6). Amah pen lampi tampi pan in lampi khat hi lo in, amah bek lampi a hihi.\nJesu in, “vangik pua a, a gimmi khempeuh te aw ka kiangah hong pai un, tawldamna ka hongpia ding hi” ci in hong sam lai hi ( Mate.11:28). Hih leitung pen haksatna mun ahih manin nuntak na zong haksa hi. Mitam a tam zawte in kidona, ki huatna leh ki langpanna tawh in nung ta uh hi. Na thu kim hiam? Tua hi leh nang bang deih pen ding na hi hiam? Phattuamna hong pia thei ding biakna maw? Ahih kei leh biakna mawkmawk tel zaw ding na hi hiam? A thokik honpa tel zaw ding maw? Ahih kei leh a si “kamsang te” tel zaw ding na hi hiam? Akhiatna nei kizopna maw? Ahih kei leh akhiatna nei lo ki zopna tel zaw ding? Jesu pen ih tel ngeingei ding a hi hi. Adang ih teel het kei ding hi.\nMawhnai sakna biakna na zon leh Jesu pen aman biak na a hihi (Sawl tak.10:43). Pasian tawh akhiat na nei ki zopna na deih leh Jesu pen aman “biakna” a hihi (John.10:10). Vantungah tawntung nuntakna na ngah theihna ding biakna na zon leh Jesu pen aman “biakna” a hihi. (John.3:16). Jesu pen na Gumpa leh na Topa in sangin. Kisik lo ding hi teh. Amah in na mawhna hong mai sak khin zo hi ci in um in. Lungkiat na na thuak kha ngei kei ding hi.\nPasian tawh “aman kizopna” na neih nop leh hih bangin thu na ngen ding hi. Hih thungetna leh a dang thu ngetna hangin gupna na ngah kei ding hi. Jesu Khazih upna hang bek tawh in na mawhna hong ki mai sak ding hi. Hih thungetna pen Pasian um na hih lam ama tungah genna hi-a, ama hong piak mawhmaina hangin ama tungah lungdam kohna zong ahihi. “Topa aw, keimah in nang kong lang do a hih manin thukhen na a thuak ding ka hihi. A hi zongin Jesu Khazih in ka thuak ding thukhenna teng hong lak khiatsak khin zo hi. Amah ka upna hangin mawhmaisakna angah ding ka hihi. Gupkhiatna ka ngah na dingin amah ka muang hi. Alamdang nong hehpihna leh mawhmaina – tawntung nuntakna letsong hangin lungdam kongko hi! Amen!’’


url: =Kuala Lumpur khuasung aom Myanmar Embassy ah lungphona kineikik leuleu :: ZOMI DAILY\nposted on 8 September 2017 at 11:38 pm Lomkholna: Malaysia, News, Sawltak, World\nMalaysia, Kuala Lumpur khuasung aom Myanmar Embassy maiah tuni Friday nitaklam in lungphona kineizel cih CNA pan kiza hi. Tutung lungphona aneite pen Rohingya akici te hi uh a, Myanmar Rakhine State sungah amipih te uh buaina vaitawh kisai in lungphona anei uh ahihi.\nLungphona pen Malaysia gamsung aom Right Wing Red Shirts kici kipawlna panin Leader Jamal Yunos in amakaih kici hi. Tuni Friday Prayers amankhit ciangin 3pm hunpawl in lungphona akipan uh ahihi.\nLungphona ah akihel te’n Rohingya te aki bawlsiatna limtuamtuam tawi uh a, honghuh hong panpih un ci’n awng ngeingai uhhi.\nMalaysia’s Maritime Enforcement Agency panin makaipipa inzong Rohingya Muslim galtai te Malaysia gamgi tuinawl ah honglutsawm aomleh kilehnawh hetlo in, belhtheihding omna Shelter ki vaihawmsak dinghi ci’n Friday zingsanglam in genkhia uhhi.\nVideo: Some 1,000 people protested against the atrocities at Rakhine\nMalaysia kumpi gammakai te’nzong ahihthei bangin Rohingya te kahuh, ka panpihding uhhi ci’n genkhia uhhi. Biakna akibatpih uh himawk ahih manin, hih Rohingya te apanpihnuam hongtam mahmah bilbel uhhi.\nRelated: Indonesia gamsung aom ‘Myanmar Embassy’ sungah meikuang kilot\nUN (United Nations) te genkhiatna ah tuciangciang Myanmar, Rakhine State sung buaina hangin Bangladesh gamsung zuanin galtai Rohingya mi 270,000 bang phakhinding hi ci’n genkhia uhhi. Hihte vaipen hong vengpak hetlo khading ahih manin, akikal ah ihthuakkhakloh nadingin kikep siamni. Sawltak #zomidaily\nPrevious: Mexico gamsung ah 8.1 Magnitude thahatna tawh zinling in mi 32 si\nNext: Tulaai Leitung Thuthang tuamtuam Update (Sep 08)


url: =Zomi Group mail zang a Pasian' thu genna - Zomi History Zomi Group mail zang a Pasian' thu genna - Zomi History\nHome > Articles > Zomi Group mail zang a Pasian' thu genna\nZomi Group mail zang a Pasian' thu genna\nInternet zang a Zomite i kizop, i kiho, i kithuzakna group mailte tung tawn a Pasian' thugenna i neihtheih pen lungdam huai kasa hi.\nAhizong in na khat peuhpeuh ei' deihdan a i deihkaih luat pahpah hi ee.. a nawngkai... athu in man leh khial thutuam... ei le ei man akisa ciat vive ihih kawmkal ah.. kei' cihbang bek.. cih lungsim tawh ipan keekaa ciat pen hi ei.. atawpna ah Pasian' thu zong hinawnlo in "Kei".. Kei aman.. Kei upna aman.. a Pasian leh a thu sang a.. a "Kei" pen a ultung zawk ciang a man pen nangawn Pasian muhna ah "athu" aman zong in "agen pa/nu" ii lungsim leh dinmun man nawn hetlo ding hi.\nPasian liatsakna sang, "Kei" liatsakna tawh thu kigen tam lua hi.\nPasian' thu a gennuamte'n Pasian' thu ong gen unla... no leh no kiliatsakna, ki thuman sakna, kidiktansak tawm gawpgawpna cihte ong gen nawn kei un. Pasian ngaihsun kawm in thu ong gen unla, no le no khawng, na pawlpi doctrine khawng ngaihsun kawmsa in thu ong gen nawn kei un. Zaknop kei lua. Pasian'n min zong thang beek kenteh.\nPasian mitsuan tinten sa a thu kigen leh kiphatsakna leh kipilsakna, kiliatsakna, angsung leh minphatna deihna lel khawng tawh thu kigente, lai ki-atte pen angai, asim mipi thu ngaihsun taktakte'n ongki thalniallo bek hi a kitel mahmah lel hi.\nTua ahihman in khatvei vei i Pasian' thugennate in Minam sung ah Pasian minthangsak hetlo a, kikhenna, kitotna, khat le khat ki galbawlna, kilangpanna, pawlpi khat leh khat, kipawlna khat le khat suktuahna leh minam sung kikhenthangna piangsak zawtham ding dinmun ong tung zelzel tawh kibang hi.\nPasian' min paulap a mimal ma akhuat niloh pawlkhat om hihang. Pasian' min zang a ipsung, angsung leh mimal minphatna ding azong, atum tinten pawlkhat om hihang. Pasian' MIN zangkhai ngaihsut kha hihang. Thaangbawl kha hihang.\nPasian i it takpi leh ama' ongsawl bang in "A MIN" zangkhai ngaihsut nawn kei ni. Pasian a itte'n amuh theih anu apa, asanggam u le nau leh Minam it uh hi.\nArticles 12:59:00 AM\nItem Reviewed: Zomi Group mail zang a Pasian' thu genna Rating: 5 Reviewed By: Thang Thawn Tuang Guite


url: =Change (Hun kikhek) ~ Hau Za Cin :: ZOMI DAILY\nposted on 27 November 2015 at 10:25 am Lomkholna: Article, Hauzacin\nRev. Dr. JM Ngul Khan Pau in, “I tenna leitung hong kikhek ding hi. Nuntakzia hong kilamdang ding hi. Hun hong kilaih ding hi….” ciin New Millennium i lut toh ding lai in Zomi Khangno kikhoppi, Lamka CBA biakinn ah na genkhol hi. Warning hong pia khol hi, ci zaw ni. “Hih hun kikhek sungah na kiginkholh kei leh Dinosaur bangin na mangthang ding hi. Tua ahih manin hih ‘hun thak’ sungah nungta siam dingin kigingkhol in” ci hi. Kigingkhol cih ciang’ kithawi, kisakhol, ki adjust, adaptation a cihna hi ding hi. “Pil mahmah hun hi a, hai mahmah hun zong hi. Nang koi zaw na hi hiam?” ciin i khangnote kisuut kik dingin kamteh a, Zomi khempeuh lungsim limlang ding hong luikhia Sia Job Thawngno tawh nasia takin hih hun thak i lut ding thu na gen uh hi. Amun ah ka om loh hangin awkhumna pan ka za hi.\nTu in Millennium thak i lut panpan a “Change” nakpi takin i phuto pah hi. I nawkto gawp a, i sanggam melmak luttoh gawp khak leh i kisui kha ding hi. US President dinga kilamen Mr. Barack Obama in “Change” acih pen ei zong tuahkhak gige hi hang.\nTulai leitung pilna hun ah thu theih mahmah hun hi a, thu tel mahmah hun hita hi. Bu lungsim leh ko hun lai in tua bangin ka sem uh ci a kisial hun hinawn lo a, ka hauhna, ka liatna uh hih bang hi ci a kisial hun beita hi. Hun thak hi a, hun hoih ah i lut hi. Ahi zongin hun thak ah a nungta siamlo te kinuihsan ding a, mi phalo in niamkiat ding uh hi. Ama kiphatsakna tuipi ah tum mang dinga, kua mah in thudon lo ding hi. Tua manin i hun thak lut pen bangci in kalsuan ding i hi hiam?\nKhatvei, Pa Lalengzauva Ngaihte in, “Upate in i tangpi tangta nuntakna ah (society ah) a sia a pha kembitte hi leh hoih ding hi (moral guardian)” cih khat hong pulak ngei hi. I tangpi tangta nuntakna i et leh Zomite pen a kikhahzau bawnghon tawh kibangin, eima utna lam ciat ah gamta in, eima hoihsak lam ciat ah i pheng vak a, ann omna ding hi a i theih lam ciat i manawh hi. Tua pen a ki tonkhawm hetlo nuntakzia hi a, mihing namkhat khantohna dingin a hoihpen hilo ding hi.\nMimal in lawhcing in, mimal in hau in, mimal in i pil hangin tuate khempeuh gawmkhawm siam kei lehang tuate pilna, hauhna, theihna i phattuampih kei dinga, mimal a siat ciangin i minam zong sia pah ding hi. Tonkhawm siamin kipawl diamdiam siam leng bel mikhat minih thusiamna bek tawh zong mihonpi in khantohna leh masawnna nakpi kingah dinga, minam bup in khangto leng mimal khat leh nih a puk hangin minam kisia lo ding hi. Tua pen hih globalization hun thak sungah Zomi khempeuh in i ngaihsut mahmah dinga hoih hi in ka thei hi. Group khat hiam, pawl khat hiam bek madawkna tawh minam bup kimadawk zo lo ding hi. Minam khempeuh kikholhna leitung hita ahih manin Zomite zong minam banga i khuasuah nop leh i tonkhop a phamawh thu hi.\nLeitung khangto ta, internet mek peuh lecin na thu theihnop khat peuh kingah theita hi. Tua bang leitung ah mikim in thu theihna hun khop kinei ciat ding cih lamet huai hi. Tua ahih manin kikhembawl, kawlngian tawh kikhem cihte hong kizang thei nawnlo dinga, a kitheihkhiat ni ni pen zuau khemte a ki up nawnloh ni hi ding hi. Tua manin ahi bangbang kitheihsak hun (transparency) hita hi. Transparency tawh kalsuan a, na vai hih bang hi, na thu hih bang hi kicihna ding leitung ah professionalism kisam hi. Sep siamna kisam hi. A sem siam dingin kisinkholh kisam a, a kisinkhol dingin thu theih kisam hi.\nTua manin Zomite hih hunthak ah bah hetlo a kal i suan sawm leh kisinkholh (training, professional training) kisam ding hi. Gentehna in, football kisuih ciang a thukhen ding bek zong qualified referee kisamta cihna hi. Phit tum siam kisamta hi. A siam bek kisamlo a, phit tum siam hi, tum thei hi cih thuneihna laidal (certified referee) kisam hi. Ahang pen a kimawl khangnote pen a dik, a diklo thei khinta uh, khem theih hi lo, zawhthawh thu tawh “kei thu hi” cih tawh thukhen hun hi nawnlo hi. Thudik thumaan tawh thukhen hun ahih manin. Tua dingin a kimawlte zong kimawl dan a thei sitset hih ding kisam hi.\nTua ahih manin kimawlna ah hi in, nekzonna ah hita leh, a hi ding bang hoihtaka thukhunsa i neih kisam hi. Tua pen i neih ngeiloh i zat ngeiloh thu hi. Upate in amau thukhen bangbang a a vaihawm hun uh hong bei hiaihiai ta cihna hi. Tangval upate vaihawmna leh general a hih hunte uh a kheng diaidiai kihi ta a, CHANGE sungah Zomi khempeuh a kilut hita hi.\nMoral guardian ding zong upate leh khanghamte bek hithei nawn phalo a, thudik thumaan theite hong hih hun a tungta tawh ikibang hi. Khangham leh upa te lak ah thudik thumaan theilo zong om theih ahih manin, a khangno zaw ahi phial zongin a thuthei leh thusiamte nangawn in i nisim nuntakna hong lamlak ding (guide) a kisap hun kitungta hi. Tua pen a tomin ci leeng pilna tawh vaihawm hun hita hi. UK, US cihte khawng tua tawh na kal suansuan khin uh hi.\nTua ahih manin na khatpeuh ah siamna, pilna, theihna tawh vaihawm ding hi a, kum leh sepzah kisial a nasep hun hinawn lo hi. Khangnote zong pilzaw thei a, khanghamte zong haizaw thei veve hi. Tua ka cih ciang khanghamte ka zahtak lohna hilo hi.\nTua bang Change ah i kisin tohtoh hun hita lo hiam? Tua ahih kei leh kitotna, kinopmawhna tuamtuam piangsak thei ding hi. Kitotna, kinopmawhna te in pankhawmna subuai, susia ahih manin khantohna ziakai sak hi.\nBusiness Industry bangin vai khatpeuh ah siam, thei, semthei cihte kizang zawta leh i minam kikhangto zaw thamtham pah ding hi. Makai ding zong kisinsak in, khoppi vaihawm ding zong kisinsak henla, kimawlna lam sai ding zong kisinsak detdet leh i kalsuannate hong siangthozaw in transparency omzaw dinga, professional zaw (siamnel zaw) in mi khempeuh lungkimzaw ding hi.\nGentehna khat ah, US gam College leh University te ah kimawl dingte zong kimawldan a siam dingin kisinsak uh a, amau zong amau mimal in kisin uh a, ki ukzawhna cihte nei in a phit tum dingte zong limtakin a siammah hi pah hi. Tua bang munte ah kitheihkhialhna piang lo hi.\nZomite in i tualsuak lungsim i lungsim i paih a, organized minded lungsim i neih ding hun hita in ka um hi. Tua pen CHANGE lianpi hi a, baihlo ding hi. Ahi zongin sawm leng kizo ding hi. Tua ahih kei leh hih hun kikhel in hong nopmawh sak den ding a, eiteng mah i kitawng ding hi. I khantohna ziakai semsem dinga, ni khat ni ciangin Dinosaur banga maimangin Titanic Tembawpi bangin i tum mang ding hi. A hun zui a i kikhel theihloh man hi ding a, a mun tawh kituaka i kihei theihloh man hi ding hi.\nMinam banga kalsuan a, minam lungsim neih i sawm leh cihna hi a, lawm leh gual, veng leh paam, khua leh tui khawng ciang bek nop tuam ding i sawm leh bel hih i thugente kisam lo ding hi. Bawng khat go a pawi bawl ziahziah ding hi lel a, baih mahmah hi. Dr. Hau Za Cin\nPrevious: Tonh Thu (5) ~ Awn Za Pau\nNext: Tulai Kawlgam Khuahun (27 Nov 2015)


url: =Pasian in ganhing leh mihingte’ nuntak hunding asehsak zia ~ TK Lian :: ZOMI DAILY\nPasian in ganhing leh mihingte’ nuntak hunding asehsak zia ~ TK Lian\nposted on 25 January 2017 at 11:03 am Lomkholna: News, Thangkhanlian\nPasian in la (donkey) bawl a, “Zing nisuak cil panin nasep kipanin ni tum dong na nasem dinga, van gik mahmah na pua dinga, lo hing na ne ding hi. Na pil kei dinga, ahih hangin kum 50 sung na nungta dinga ‘La’ hong kici ding hi,” ci hi.\nLa in Pasian kiangah, “La hong kici ta hen. Ahih hangin tua banga nasem a genthei ding ka hih leh ka nuntak hun sung kum 50 pen sau lua ahih manin kum 20 in hong khiamsak in,” ci-in dawng hi.\nPasian in nang deihna bang hi ta hen ci-in a nuntak hun ding kum 20 sehsak hi.\nPasian in ui bawl kik a, ui’ kiangah, “Mipa’ (man’s) inn ngakin a inn ah om-in mipa’ lawmhoih na hi ding hi. Mipa in hong piak bangbang na ne dinga, kum 25 sung na nungta ding hi. Ui ci-in hong kisam ding hi,” ci hi.\nUi in Pasian kiang, “Topa aw, kum 25 sawt lua hi, kum 10 sung hong nungta sak in,” ci-in dawng hi.\nPasian in nang deihna bang hi ta hen ci-in a nuntak hun ding kum 10 sehsak hi.\nPasian in zawng piangsak kik leuleu a, zawng’ kiangah, “Na nek ding na muh zawhna dingin singkung khat panin dang leh singkung kahiang bawh in na kiluai ganggang dinga, na gamtat zia muhnop napi-in a haihuai mah bang ding hi. Kum 20 sung na nungta ding hi,” ci hi.\nZawng in Pasian kiangah, “Kum 20 sung singkung khat panin singkung dang leh singkung kahiang dang khatah kiluai ding pen ka ban kham lua ding ahih manin sawt lua a, kum 10 sung hong nungtasak in,” ci hi.\nA tawpna dingin Pasian in mipa/pasal piangsak a, mipa kiangah,”Nang pen leitunga nuntakna nei khempeuh lak panin ngaihsutna a nei thei, a sia a pha khentel theina nei nang bek na hi ding hi. Na pilna zangin ganhingte tungah ukna na neih khum dinga, kum 20 na nungta ding hi,” ci hi.\nMipa in Pasian kiangah, “Topa aw, kum 20 bek tom lua hi. Bang hangin la, ui leh zawng adingin nuntak hun ding na sehseh a deih loh teng uh hong pia hoh lo ding na hi hiam?” ci-in ngen hi.\nPasian in, “Pha hi. Nang deihna bang hi ta hen,” ci-in la, ui leh zawng in nuntak hun ding a sehsak a deih loh teng uh pia thuah hi.\nTua ahih manin Pasian in a bawlin a sehsak masak kum teng mipa in mihing bangin kum 20 nungta a, hong picin’ ciangin kum 30 sung la bangin vangik pua in nasem a, a tate a neu teng hong gol ciangin inntuan san uh hi. A tapa upa pen in keem in kum 15 sung ui bangin inn ngakin om a, a kipia peuhpeuh ne hi. Tua khit ciangin kum 10 sung zawng singkung khat panin singkung hiang dang leh singkung dangah a tawm mah bangin a ta dangte kiangah a teek ciangin kituah kawikawi in, a omna laih kawikawi in, a tute tawh hun zangin a haihuai nono kimawlpih in, a tamzaw kum 75 kiim in si hi.\nThang Khan Lian\nPrevious: NATO in International Terrorism maituahna dingin vanglian zolo hi ci ~ TK Lian\nNext: Biakna in hong khen hang, Minam in hong gawm hi ~ Tual Khan Suan\nSex Awareness kisam nasa uhhiam? ~ Pau Tun Thang\nThailand, Phuket ah numei leh pasalkhat Motorcycle tungah akizaih Photo kithehzak\nKL, Bukit Bintang vengsung aom Entertainment Outlet khatah Operasi lut, mi 24 kiman\nThupha Naak Itna Hi ~ Khat Thang\nLia Kap Sian Hoih Kim (Kha 6) ading huhngetna: Update 24 Sep 2016\nAlunglen khasiathuai Taiwan Cinderella High-Heel pawlpi ii tangthu ~ Cope Langh Khan Kam\nZomi tawh kisai ka thu-up ~ J. Thang Lian Pau\nWindows 10 amawkna in ki Upgrade theiding\nMalaysia, Kajang aom suaizuakna khatah damiah lutin Rm100,000 man puakhia ~ ZD


url: =Mizoram Donghu vai siangphot :: ZOMI DAILY\nposted on 9 August 2017 at 7:41 am Lomkholna: News, Thangboi, Zomi\nMizoram a ih sanggamte’ dongtuahna tawh kisai in huh theih bang in huh ding in alung himawh pawlkhat in Tedim ah Zomi Donghu Kipawlna (ZDK) phuan khia in dong huhna ding hong don uh ciang in Tonzang, Tedim, Kawlpi, Zangkong leh Malaysia te pan in ih piakzawh zah ih piak ciang in teng 200 val kingah hi.\nAugust ni 7 ni in donghuhna pia ding in Tedim pan ZDK te antang ip 100 leh huhna van tuamtuamte leh mawtaw 4 tawh mi 26 (numei 4) kuan khia uh hi.\nGamgi tun ciang in gamgi kanna (border pass) kumpite’ theihpih in kibawl khalo ahih man in buaina tawm om hi. Pu Paulun Guite (Social Affairs Minister of Chin State) i thukhualna hang tawh mawtawte in gamgi akan theihloh hang in avanteng leh miteng in hoihtak phatak in gamgi kan thei hi.\nGamgi ah YMA (Young Mizo Association) leh ZCS (Zomi Cultural Society) te’n na dawn uh hi. Nitak ciang in ZCS te’ gelna tawh Tonsim (champhai) ZBC biakinn ah hanthotna thugenna nei uh hi.\nAugust kha ni 8 ni zingsang nai 10:00 am in Zomi Donghu Kipawlna tungtawn a Mizoram dongtuak huhna kipia khempeuh YMA te’ khutsung ah thupi tak in apna neithei uh hi. YMA makaite in kawlgam a sanggam te’n hih bang in nong itnate hang un lungdam lua ung ci in khitui mualtuang sa in sang uh hi.\nRelated: Mizogam Dongtuak Laizom Zosuante Huhna August 8 ni ki apding\nZDK palaite Tonsim pan in nitak nai 2:00 pm pawl in kawlgam lam zuan in hong ciahkikta uh hi. Hih lai ka gelh laitak in Laitui khua tungta uh hi.\nPrevious: Selfie Photo kizaihding in Pi 1400 val asang inndawn ah akahto khangno te\nNext: Bruce Lee ii tangthu Film thak pawlkhat Penang khuasung ah kizaihding\nHiam gamtatna (Terrorism) ~ Tual Khan Suan


url: =Tulai Gamsung Kipeizia ~ Bob Tuangpi :: ZOMI DAILY\nposted on 28 February 2018 at 8:06 pm Lomkholna: BobTuangpi, Myanmar, News, Politics\nMipi in kum (30) val sung bang ingakngak ilametna (high expectation) ahi tulaitak gambup uk party NLD in hong makaih zawh kum (2) val (mid-term) hong cingto tatak hi. NLD makaipi leh gambup thudotpi Aung San Suu Kyi pen mipi nautang (working class) hong muibunailo hi. NLD in 2015 kiteelpilai akamciam bulpi ahi 2008 thukhunpi laih ding vai, gambup kilemkikna ding vai ( national reconciliation and peace process), sumlei sumzuakna lam ah ASEAN level taizawh ding cihte mualmong et bang teutau lai hi.\nMualmi Gamvai Luanzia\nMualmi 2015 gambup kiteellai agualzo party te bel Hluttaw ah muibunzolo uhhi. Gambup innpi ah NLD bekin deepcip (dominant) ahih manin, amau’ cih loh acite meetang (vote) tawh khaktan ziauziau lel uhhi. Mualmi Hluttaw tungtawn nasepna pen hawmthawhhuai simsim hi. Ahizongin, gambup Hluttaw ah atu mualmite kipawlsiamlohna (leak of ethnic parliamentary alliance force) tampi akihel ban ah atangzang setset apilvang mualmi MP leh ahangsan khauhtak adingngam omlohna tampitak tawh kisai hi.\nMualmi thautawi ahuampi-in pawl (3) in kisehthei hi. Federal political negotiation and consultative committee (FPNCC-group-7), United Nationalities Federal Council (UNFC), Nationwide Ceasefire Agreement (10-NCA Signatories group) cih bangin gambup kilemna lamkal ah kipailaitak hi. Tua lak mualmi thautawi thahat pen (7) kipawlna FPNCC in NCA lampi tuciang’sangzonailo hi. UNFC bel pawl khatt leh nih cih simloh atamzaw NCA thukim khin hita hi.\nGambup Kilemna Maban (Union Peace Conference- 21st Century Panglong)\nTuni anunung pen thuzakna abat leh a (3) veina 21st Century Panglong khawmpi pen April kha beikuan aih keh May, 2018 lam teh kibawlkikzo pan ding cih thu Union Peace Joint Dialogue Committee ii a (14) veina meeting khensatna tungtawn kiza hi. Ahizongin ahun ding geelna kician (time table) omnailo hi. Tua ban ah gambup kilemna (NCA) thukim thautawi lak ah amau’minambup kamkupna (National Level Dialogue) aneizo nailo RCSS-Shan, ANC-Rakhine, NMSP (Mon), LDP-Lahu cihte in a (3) veina 21st Century Panglong kikma National Level Dialogue abawl uh kul ding ahih man hi.\nKawlgam Dinmun Leitung Gamdangte’Muhna\nAbeisa 2012 pan hong kipan Rakhine State aaa minam/biakna paulap khat leh khat buaina (communual violence/Rakhine Crisis) pen tuni cianin leitung buaina dong hong tungta hi. Bangzah ciang tungta hiam cih leh United Nations lemtuah galkap pawl (UN peace force) gamsung lut dingin Rakhine gam ah Muslim te akem ding leh ahu ding leitang sehna (Rohingya Free Zone/No man’s Land) geelsak ding zah dong leitung kipawlna tuamtuamte ahi OIC, EU, USA leh gamkhangtosa atamzaw-in UNO khut zangin kipat sawm zah dong hong tungto ta hi.\nAhang bul bel Rakhine buaina pen minamkhat hahsiangna (ethnic cleansing), mihingtate’tung khutkhialhna (crime against humanity) leh minamkhat lomthahna (genocide) thulu nuai ah om-in leitungbup UNO thukhunpi palsatna ahihna hang ahihi. Tua ziak in, UNO thuneihna siksan lakna tawh gamkhat simtheihna (Responsibility to protect-R2P) zattheih nading gamtampi ahanciam ahihi. Tua khit tunai thugingkik leitungbup ah athang galkap mangpipa (Commander-in-chief of defence services of Myanmar-Snr.Gen. Min Aung Hlaing) leitungbup ngongtatna thukhen zum (International Criminal Court-ICC) ah puak dingin British Member of Parliament mihing (100) in thukimna nei-in pawlzawn koikoi ta uhhi. Tuate nung huzap ong taksuak ding maw, taksuaklo ding cih bel leitung gamvai kipawlna tuamtuamte’ gamvai kitawitehna (international relation & great power rebalancing) tawh kisai ding hi. Athupi ah United Nations Security Council Veto Power (UNSC-Russia Federation & The People’s Republic of China) leh OIC, EU, USA te’ gamhamphatna aleekzo zawzaw (Global political game & The interest of Great powers) in thu hong khen ding ban ah leitung ah mimal tam penpen India leh China kikal ah om kiukeu (Strategic point/ regional geo-politics) ahi hih igamveng (2) te’dinmun tawh tampi thukikhen thei ding hi.\nKhuahun Luanzia leh Zomi Dinmun\nNidang 2015 kiteelpi khit masiah gamdang gam khangtosate in Myanmar agennak vua leh tua tawh etsakna Aung San Suu Kyi (Myanmar Democracy Icon) kihel hamtang hi. Tu’n ahih leh leitung ah tua avvang neihna (international image) naakiat mahmah hi. Tua bel gamsung gamvai ah akidem pawl tuamtuamte’ gamvai kimawlna athukkik zawh tantan tawh kisai kici thei hi. Gamvai ah kuamah ki hehpih cih omlo ahih man aginalote leitang akizepna ngeina hilel hi.\nHih gamvai kipei bilbialte’ nungah Kawlte’zongh akimawlsiam mahmah ngello-in nidang leitung galpi (2) khit nitumna leh nisuahna kidemna Communism & Democracy/Cold War) hun bangin nitumna gamte’kiangah USA &EU) no na kibatsak uh leh nisuahnalam mah (Russia & China) acih vua leh lah USA in bel kampha vou! (good luck!) hong cihsan ziau ding hita hi. Myanmar cih thadah S.Korea nngawn na kiphatsak vua leh no leh no ding un! acici ta uh hi. Leitungah eigamsung hamphat nang aangsungkhualna leh minam itna khanlawhnapi hongtunkik ziak hi (national interest first policy). Tua tungtawnin Zomi te leh mualmite in hih buainate zatsiam ding hun hoih ahihi. Leitungah buaina (conflict) a om leh hamphatna (opportunity) om hamtang hi. Tuate pen Myanmar suahtakna hanciam hunlai Gen. Aung San in Mangkangte’ dongtuahna pen Kawlte’ading hunhoih/lamdawt (အဂၤလိပ္အခက္ ဗမာ့အခ်က္) hi acih bangin tulai Kawlte’ buaina Zomi leh mualmite in hibang hun ah kipeisiam ding hun ahihi.\n2015 gambup kiteelpi in agualzo iminam party Zomi Congress For Democracy (ZCD) pen Chin State minam party lakah ademzo omlo amah bek ( only elected party) ahihna zui-in aguallelte’sangin muibuntak gambup khawmpi (21st Centurty Panglong) ah kahtheihna leh thusun theihna kinei hi. Tua ban ah mualmi thautawite mah bangin Zomi Revolutionary Army/Org nei hihang. Ahizongin, gamsung thautawi kipawlna tuamtuamte ah hong lutnailo uh suak hi. Thautawi kipawlna tungtawnin aluttheih kei leh zong kumpi tawh khat leh khat kihona (bilateral talk) tungtawn lut leh alampi ikhuatsiam leh lamet om veve kici thei hi. Hih dibmun abat leh NLD kumpi in angimna ah atun nading (2008 constitution) kantan nading NCA siksan (21st Century Panglong) khawmpi ah behlap toto-in amasa Union Accord Point (37) behlap toh khi teh thukhunpi puah ding 2019 sung hong hanciam ding hita hi.\nTua ding pen a (3) veina 21st Centurty Panglong ah thutampi hong minthei kha ding hi. Amasa khawmpi leh anihveina 21st Century Panglong ah akikumsa thulupi (5) teng ahi : (1) Gamvai (Politics Principles), (2) Sumlei sumzuakna lam (Economic Principles, (3) Leitang leh leisung sumpiang sehhawmzia ding vai (Land Principles), (4) Gambitna/gamkhat galkap khat vai (Security sector principles) leh (5) Nuntak khuasakzia (Social sector principles) teng amasa leh’anihna khawmpi thukhensat zawhloh phadiak ahi Security Sector Principles leh gamvai khauhtakin (adiakin inntuantheihna/righ to seccession) cihte (3) veina 21st Century Pang kik teh nasiatak kitalsikna hong om ding hita hi.\nTua ahih manin, Zomi mailam gamvai leh minam ading panla Zomi tualsung nasemte CSOs &CBOs) ban’ah minam party leh thautawi kipawlnate in nasiatak panlak phat mahmah hunta hi. Zomi tualsung nasemte (CSOs &CBOs) pawlin zong gamvaisemte alampialloh nading etcikna (monitoring/watch dog) mun ah panlaaksiam aa tawsawnsiam dingin ahualkim tak (check and balance) ikalsuan hunta hi. Bang mah panlakna lah omlo eiteng khutme kikawkkawk tawh hunmanpha hunhoih tampi in hong paisan khinta hi. Ngasa neute pilvaangin akilep zialzial ciangin ngapite in zong nezo tuanlo (the big fish cannot catch the small fishes) hi. Hunhoih ingakkawmin pilvaang takin nasep panlaak hun hi.\nBangbang ahizongin, Zomi puupa’satsa leitang’ah thuneihzawhna ingahkikna ding leh Kawlgam phutkhia Zomi te in ipupite Pu Thawng Za Khup (1947-Panglong Thukimna), Pu Capt. Mang Tung Nung leh Pu Chin Sian Thang (1961-Taunggyi mualmi khawmpi &21st Century Panglong) maban tukhangin anungta Zomi khenmpeuh liangko tungah hong kisuan hita hi cih iphawk det ding kisam hi. Kawlte’in kuakua pu aci vua nisuahna nitumna pupite sutpi vapom-in abeel zong ei Zomite in ikipeisiam leh pilvaang ding hunthupi hita e!!! Agelh : Bob Tuangpi (2822018)\nPrevious: Nupi khatin apasal asikhin sa in misi koihna ah puaksak\nNext: Malaysia, Genting Highland pan aciahsuk Bus 2 tuahsia, mi 1 si\nThang Za Kap says\nThupi mahmah ei. Hong post zel Ooo. Thei huai thu vive hi ei.


url: =Ki pumkhatna ~ MUC\nAdmin 10:44:00 PM Articles\nPasian Pawlpi thupuak pen Jesu hong tatkhiatna thu ahi hi. Leitungmite aadingin sihna pan aa suahtakna ahihmanin Lungdamnathu zong kici pah lel hi. Hih Lungdamnathu in Ngeina thukhun nei a, tua thukhunte pen Jesu lim kilangsak vive ahi hi. Thukhun omlo-in Lungdamnathu in limna, alna leh thumanpha thulimci suak theilo ding hi. Nasepna thahaat theilo ding hi. Thukhun kibang sunga om mihonkhat pen Pawlpi kici a, khuavaak muhna tungtawnin Pawlpi kiphut ciat hi. Pawlpi nei khempeuh in amau Pawlpi ciat pen, Pasian Pawlpi hi, ci-in pom hi. Tua pen leitung mihingte muhna tungtawn aa kikhensat ahi hi.\nTua ahih ciangin, Pawlpi min ngeihnono phuak uh hi. Tua minhoihte tawh Pasian Pawlpi maanpen koihiam, ci-in kikalkhia thei lo hi. Laisiangtho tawh sittelin, laisiangtho thuman tam a pom penpen Pasian tawh kinaipen Pawlpi cimai kul ahi hi. Pawldangte sangin SDA Pawlpi in leitungbup aading thupuak limci mahmah a bucingzaw kinei hi.\n” Hun-nunung tawh kituak, laikung leh awging zangaa taangko ding,thupuak limci mahmah ahi, khuavak, ei SDA tungah Topa Pasian in hong pia hi. Lungneu-in meidawi a, laupipi aa taangko ding hilo a,Pasian vangletna leh Khasiangtho thatawh laulo takin hilh ding ahi hi. ” Life Sketches 329.\nThupuak lawngkhat sungah kikhumkhawm.\nUpna Haangaa Midik Suahna pen thupuak khempeuh ii laigil ahi hi. Midik a suaksa Pasian tate pen thukham-sawm tawh kikalsuan pah hi. Bang hang hiam, cihleh, mawhna sila panin suakta khin a, Pasian ukna gamsung kitungkhin ahihman hi. Pawlpi Doctrine kici thukhun khempeuh pen, thukham tungpan aa hong taangkhia khuavakmal ahi hi. Hih namthumte bulphuhin SDA kalsuanin taangko hi. Hih thugilte in, Jesu hoihna, Jesu thumanna, Jesu sianthona hong lak a, Pasian kicinna leh hoihna kimu hi. Hih thupuak bangaa nungta misiangthote pen, minam tuamtuam gamtuamtuam, kipawlna tuamtuam pan ahizongin Nuntakna-laibu sungah milomkhat ahi hi. Tuapen thuman[truth] kici hi. Hih thu sungah lawngkhatin kitaangko ding hi.\n” Topa aw, na thuman tawh hong siangthosak in. Na thu in thuman-thutak ahi hi.” John 17:17. Jesu in, leitungmite tawh a kilamdang dingin, thuman tawh siangthosak in, ci ciatciat se hi. ” Kathu bangaa gamta nuamte in, keima doctrine thei kul hi. Tua thuhilhna[doctrine] Pasian kiangpan hong pai hiam, ama utbang aa gen hiam theimasa ding hi. ” John 7:17.\nSDA thupuak khotakin len.\nEite thupuak taktak pen Upna hang aa midiksuahna tungtawn a kikhung Doctrine kici Pawlpi-upna hizaw hi. ” Pasian thukham leh Iesu tetipanna a len misiangtho, ” cin kigelh hi. Naseemte in, Jesu hoihna tungtawnin Doctrine leh thukham picinna dingin thuhilh tawntung ding hi. Thungai a za khempeuh in Pasian hong itna leh Jesu dikna teltakin muthei ding uh hi. Jesu dikna kilanglo-in Doctrine guak thuhilh pen tui omlo tuikhuk tawh kibang hi. Kha-dangtakte in noptuampih lo ding hi. Jesu hoihna tungtawnin Doctrine pulak thei hileng Lungdamnathu-bucingzo pan ding-a minam khempeuh huupzo ding hi.\nHun nunung a ih ngah khuavak pen awkhatin luangsak leeng, agin ngeih ding hi. Vangletna nei-in leitung kilokzo pan ding hi. Ih Lungdamna thupuak pen makai pawlkhat te phylosophy hoihlo tawh kisincip a, midangte in Jesu mutheilo uh hi. Ih kalsuanzia pen Legalism hong himawk hi. Tua pen Siampite leh Pharisee biakna kalsuan zia ahi hi. Thukham pen ki-itna hi. Tua ki-itna sittelna ding limlang pen Jesu bekah om hi.\nDoctrine tungaa kingakluat\n” Ihvekpi -in Christian khempeuh in Laisiangtho ( Pasianthu) kibulphu ciat hi…..Ei SDA te-in leitung aading thupuak ih nei hi. Pasian thukham leh Jesu Christ teti-panna pen eite upna leh thupuak bulpi ahi hi. Kipumkhat thei nangin khatleh-khat ki-itnathu pen eite kalsuanpih nasep lianpen hi. Doctrine tungaa kinakngaklua ih naseem pawlkhat a lauhuai mahmah om hi. Amau tektek pasianlim suunin hoih-gamtat ding a kisap laitakin, Kinialna apiangsakthei thutampi hilh uh hi.” 15Manuscript Releases. 23.\nAmaute in thukhenpa bangin thuhilh hi. Pasian hoihna khempeuh sumial hi. Pasian pen thukham palsatte danpia thei, hell sung atunthei, mawhna neite mudah a, sumaimang pahpah Ukpigilo suaksak hi. Kihtakna tawh Pasian biak pen Pasian deihna hilo hi. Pasian hong itna theisiam a, lungdamin a biate bek vantung tung ding hi. Thukham zuizo ihihmanin gupna kingah hilo hi. Jesu in hong zawhpih man hizaw hi.\nPasian Nuntakna laibu sung a kiciamteh Vantunggam luahding mite leuleu pen Pawlpi khat sihsanin kila theilo hi. Pawlpi kimah gupna ngah omtek ding hi. Khasiangtho lawnna tungtawnin ama kitheihna tawh Pasian tanu-tapa ahi Lungdamnathu za ngeilo Lawkite nangawn kihel ding hi. Ama khuavak muhna zui a, Jesu mitsuan aa gamta mikhempeuh kila ding hi.\nPawlpi a kibat hangin mikhempeuh tunna kibang tuanlo ding hi. Upna tungtawnin kila a, ama khuavak muhna zui-in gamtatna tawh kikhaih khia ding hi. Innkuan khat ahizongin, Pawlpi khatsungah i omkhawm zongin Vantung in pawlkhatin hong ciamteh tuanlo ding hi. Christian pumkhat suahna pen Upna tungah kinga hi. “An-gawi khat kila dinga khat kinusia ding hi.Lupna tungaa lum nupa khat kila-in, khat kinusia ding hi. ” Mipum omkhawm khempeuh a tunna kibanglo ding hi. Vansinnuai aa om mihingte lakah Jesu tawh kizom a nungta khempeuh Pasian Pawlpimi ahi uh hi. Khasiangtho tawh kiciamteh hi.\nHunsawt tektek a, thuhilh ziate zong munpawlkhat leh mipawlkhat thupuak pen Lungdamnathu leh ama ngimna tawh kituak nawnlo hi. Lungdamna thugil teng kinelhsiahin Organization kipawlna ahi Pawlpimin leh Administration policies peuh kithupiseh zaw ta hi. Logo khawng misiangtho ciamtehna danin ngaihsun a, Jesu kua hiam thei nawnlo hun himai hi. Tua khempeuh pen leitung i omsung gupna zong mite Khawlmun hibek hi. Leitung kipawlna tawh kisai ahi hi.\nThukham guak langleek aa ihilh ciangin Jesu sepding omnawn lo hi. Hehpihna pan kikia hi. Thukham pen lamkabom aa kisuang lamlahna khuam bang hi-a, Gumpa hilo hi. Liimlang zat bang hi-a, limlang tawh mai kiphiat ngeilo hi. Sabbath pen Piangsakpa phawkna hi-a, Gumpa leh mawhmaisakpa hilo hi. Lungdamnathu tawh mi convert masa lo-in ki-ukna thukhamte sabbath thute uang gen kei in. Na thupuak maanlo ahih ciangin, pengkul aw kitel lo hi. A gin ngaih theilo hi. SDA pancilte thupuak leh ngimna tawh kituak nawnlo ding hi. Lungdamnathu lawngkhatin pai lo ding hi.\nTopa hong pai ciangin agah ki-aat ta ding hi. Ihvawh bangbangin ki-aat ding hi. Tuu leh Keel kikhen ding hi. ” Kapa, thupha a saang mite aw, hong paita un. Leitung piancil a kipanin note aadingaa kibawl kholsa gamnuam hong luah un.”\n” Bang hang hiam cihleh, kagilkial laitakin, an nongpia uh a, kadangtak laitakin, tui nongpia uh hi. Mikhual kahih laitakin zin nongdo uh a, puan neilo-in ka om laitakin puan nong guan uh a, kacinat laitakin nong veh uh a, kathongkiat laitakin nong hawh uh hi, a ci ding hi.” Matt25: 34-40.\nBang hangin, “thukham nazui uh a, sabbath tang nahihman un” cilo mawk hiam? Pawlpi sungah Jesu convert te leh thukham convert mi-namnih om hi. Anih un thukham zui-in sabbath tanbg tuak uh hi. Jesu convert te pen midikin a sanggampa sihpih ngam hi, Thukham convert mite pen thukham hilhna ah khauh mahmah a, hehpihna leh itna neilo uh hi.\nTuhun aate dawngsak leeng,” Topa, na Pawlpi aading singamte himawklo kahi uh hiam? Na Pawlpi kahuut manun, sumpi dangkatang million bangzah beizo cih nangman telzaw teh. Makai thumanglo a tullom a kapaihkhiatte uh, nangma minsuang aa kapaih uh hilo hiam? Kumpi kawi-in Conference ngente saben bangin kumpi zumah khia hilo kahi uh hiam? Nang nongpai ma-in tuu leh keel nakhen khinzo ung a, keelte kahawlkhiat uh pawlkhat lah tuute lakah nong hel tazen a,” cinuam ngel ding uh hi.\nUte naute aw, Lungdamnathu siangtho takin taangko ni. A aw kitelsak ni. Topa hong pai nang lamsial ni. Mualniamte vukin, mualsaangte totam ni. Topa muak dingin Khasiangtho in hong bawlphakim ciat ta hen.\nPASIAN TA BANGIN NE-IN DAWN.\nSDA kilipkhap mahmah hi. Kineumuh hetlo hinapi protestants dangten huatsah ngiau hi. Tuapen SDA khauh simsimte kisathei uh hi. Pasian misiangtho ihihmanin leitung mihingte in hong mudah uh, cise hi. Ahihna ciang om hi. Tua ciangtawh ngamawk leeng hikhin lo hi. Ih thupuak pen limci mahmah hi. Lamet beite lametna khuavak musakin lawptakin hilh ding ahi hi. Pengkul tumte siamlo ihizaw kha tam ci-in, kalungsim buai tawntung hi.\nMyaungmya Laisiangtho-Saang kava kah uh hi. Music tumtheih tuamtuam hong sinsak hi. Pawlkhat in, biakinn sungah hong keng hi. Music siamte’ tumpen zaknop kisa hi. Music sangaa biltawh kilemzaw omlo hi. A kisincil ngentang kihi a, khatveivei mut’khialin teu-gega-in hong ging thei hi. A za khempeuh ki’gaihin a bil hum uh hi. A zaknop pen khat zong a zakdah huaipen suak thei hi. Tuapen a tumte hang hilel hi.\nPasian in Israel mite Egypt mitete lakpanin hong kaikhia-in hong tuamkoih khit ciangin, Cidamna tawh kipawl Lungdamnathu hilh pah hi. Pasian tate bangin nungta un, cipah hi. Si leh Sa pumpi pen Khasiangtho teenna dingin bawlpha hi. Utthu aa gamta dingin hong khahkhong lo hi. Hong ompih dingin Khasiangtho hong guan hi. Si leh sa deihna nusia-in Khasiangtho lamlahna zuih kulta hi. Ama thumanglote Khasiangtho in nusia hi. Gupna a taan hipah hi.\n” Bang hang hiam nacih uleh, note pumpi in , Pasian hong piak Khasiangtho teenna biakinnpi ahi zongin, no-aa hilo Pasian-aa nahihlam theilo nahi uh hiam? Note in man tawh na kileizo uh hi. Pumpi leh kha tawh Pasian min phat un.” 1Cor 6:19-20. 10:19. 1 Cor 3: 16-17.\n” Ka itte aw na kha un nuamsa-a aom bangin, nang zong nuamsa-in, cidam-a na omna dingin thu kangen hi.” 3 John 2. Pumpi leh kha pen cikmahin kikhen ngeilo hi. Pumpi gamtat bangbang kha in thuak tawntung hi. ” Namittaklam in nang hong khialhsak leh, khelkhia inla pai in, mitkim a, hell sung natun sangin pumpi hemsa-in om lecin phazaw. Nakhut taklam in hong khialhsakleh sattanin pai in. Pumpi kimin Hell sung natun sangin khut hemin om lecin phazaw hi.”Matt5:29-30.\nLaisiangtho sungah Pasian mite aading, suken, lawng ken, neken,dawnken, ci-in a minmal tawh hong gelh hi. Leviticus 11:1-11. Tuiciin tunkhit aa kipan vanthak leh leithak dong zatding thupiak ahi hi. Isaiah 65:15. Si leh sa sung omlaite leh Pasian tate kikhenna hi-a, khuavak ahi hi. ” En un, Topa Pasian in, tate hong cihna Pasian tate ih tang ding hi.” Vantungtawh kipawl khuavaktate aading bek ahi hi.\nPumpi pen gangawh biakna hita\n“Note in, na Topa na Pasianthu kiciantakin ngai-in,ama deihna bangin nagamta u-a, thukhamte leh ama geelna bangin nazuih uleh, Egypt mite neih natnate note tungah hong tunglo ding hi.” Exodus15:26. Thumanna tungtawnin thupha leh damna kingah hi. Pasian a tawntungin hong dal hong keem hi. Cidamna, khansauna leh tawntung nuntakna dongin thupha hong pia hi. Isaiah 66:17.\n” Ute naute aw, Pasian deihna tawh kituak ahi, a nungta, sianthona tawh kidim biaknapia ding napumpi uh pia un. Note pumpi sagawhbiakna dingin Pasian tawh a kilawm a kituak bangin napumpi uh sagawhbiakna dingin zang un.” Rom 12:26. Philipian 4:13.\nVantungmi thum taangko pen kipuahphatna ahi hi. ” Pasian thukham leh Jesu tetipanna” kitaangko hi. Jesu tetipanna pen Spirit of Prophesy hi, ci-in ei SDA te in ih bullet mahmah ahi hi. Lungdamnathu pen awbek tawh kigen lo hi. Pumpi zong khuavak in kizang a, teti kipang hi. Pasian in, a um mikhempeuh cidam thahaattakin Lungdamnathu teti pang dingin hong deih hi. Tua zawh ciangin sithei dongin hong koih nuam hi. Tua ahih ciangin, SDA te in Cidamna leh Lungdamnathu khen ngeilo hi.\nMunkhempeuhah Extremist kici A-uanglua omtawntung hi. Tuate kipawlna khempeuh toksia-in zawngkhal sak a, melhemin koih hi. Cidamna tawh kisai Lungdamna-thupuak zong a khengval zat mihon om hi. Mrs White thuhilhna tawh kituak nawnlo hi. Tua pen Reformmovement kici hi.\nSa nelo ding. Bawngnawi leh aaktui zong kidawm un. Sanete vantunggam tunglo ding, cilianlian uh hi. Sane khatpeuh amuh ciangin neu-et lua kisa-in kul-et ngeungau zawzen hi. Zong mudah mai uh hi.\nReform omna khua khatah Mopawi om hi. Amau zong va uap uh hi. Sa nelo ahih ciangin aaktui tang-7 apumin huansak hi. Aaktui a neekciangin a hawng khehlohin nekhawmsuk hi. ” Bupa lawmlawm kheh buang ve,” acihleh, ” Aaktui hawng pen calcium hoih mahmah hi,” cih kawmkawm leh ciakzuazua-in hai hi. Lamdangsa-in kiim-um uh hi. Kamka heuhau-in khat leh khat ki-en uh hi. Tuapa in tua mite pawlzotzo-in na um hiam?\nTua ciangin Tamu ah pawlkhat om hi. Sawtpi damlo-in cinana hi. Sisan neilo eng hiuhiau bek hi. Siavuante in, zatui kisam kei, vitamin kisam hi. Aak khat go inla, nakhamtakin ne in, a zingsang ciangin kilamdang pah niteh, ci hi. Si zaw ning, ci-in mang nuamlo hi. Sizaw takpi hi. Ellen G. White thupuak a telkim lohman ahi hi.\nMrs White muhna.\nHealth Reform tawh kisai thupuak pen, kidophuai mahmah hi. Gam khat leh gamkhat nuntakna, neek leh dawn background kibanglo hi. Khualumna leh khuadamna kibanglo hi. (Letter 14, 1901.) Innkuankhat leh khat dinmun kibang lo hi. (Letter 37,1901.) Mipum khat leh khat kibang lo hi. (7Test 133,134.) Pulpit tung leh Circular letter tungtawn a, thupiak mawk theih hilo hi. Eima pumpi teektawh a phual vapha a, muhna zui-in hilh kul hi.(letter76,1895.) Hih Health Reform thupuak pen, thu-um mite kidaalna kulh bang hilo ding hi.(letter102,1896.)\nA tamluate kikhiam dingaa a tawmluate kivuk ding ahi hi. Tua pen Reform kici hi. US gamah thauluat natna kikihta pen hi. Ankhamlua, neekding tamlua, nezolua ahihi. Sa peuhmah neekhuai lo hi. Gah leh teh kicinglua ahihmanin, bawngnawi leh aaktui zong neekhuailo hi, ci hi. Mipum khat leh khat ii taangsapna zong kibanglo hi. Tua khempeuh zong theih huai hi, ci hi.\nMizawnggam , nisatnagam , khuavotna gam zong khat leh khat kibanglo ding hi. Mizawnggam ah Healthreform uang gen kei un, cingiau lel hi. Mihaugam ah khiam dinga, mizawnggamah a dimzawh nang hanciam ding ahi hi. Mr White tungtawnin Pasian a piak khuavak khempeuh, cidamna, sianthona, tawntung nuntakna tawh kisai hi. Sa neekloh manin vantung kitung ding hilo hi. A kisapleh ne in. Gah leh teh kicinna munah sa kisam lo hi. Limsakna bek tawh ne kei in. Cidamna dingin nezaw in.\nEi mizawnggam ( Vegetarian ) sanelote dinmun a tamzaw pen (Counsel on Diet And Food) kicingtakin thungetna tawh simhuai hi. Laigual malthu khawng lakhia a, taangko ding hilo hi. Tua lo-in sukkhak puktheihna tua tungkan omlo ding hi. SDA Health Reform thupuak pen limci mahmah a, khuavak tawh kidim hi. Pilna, ciimna, thukhualna zangin taangko thei hileng tua sangaa manpha zaw thupuak dang omlo hi.\nTuucingte khuadak un.


url: =Piancilna 19 | Siantongluan.net\nPiancilna 19 |\nVantung mi nihte Sodom-ah nitakin hong tung a, Sodom khua kulhkongpi-ah Lot na tu hi. Lot in amaute a muh ciangin, amaute a dawn dingin ding a, leilakah a mai ngatin kun a,\n"Ka tote aw, kong thum hi. Na nasempa inn lamah hong kihei-in hong giak un la, na khete uh sil un. Tua ciangin zingsangin tho baihin na paina ding lam uhah pai pan un," a ci hi. Amaute in, "Hilo hi; khua lakah ka giak ding uh hi," a ci uh hi.\nAhih hangin amah in amaute nakpi takin kun ahih manin ama lamah kihei uh a, ama inn-ah a lut uh hi. Amah in amaute-a dingin an bawl a, silngo sawhloh anlum emsak a, amaute in a ne uh hi.\nAhih hangin amaute lup ma-in Sodom khua mite, a moi a hamin mi khempeuh in a inn umcih uh hi.\nAmaute in Lot sam uh a, "Tu nitaka nang kiangah hong tung mite koi-ah om ahi hiam? Amau taw ka luk theihna dingun ko kiangah amaute hong paikhiatpih in," a ci uh hi.\nLot, kongkhak pua-ah mite kiangah pai-in kong lehkhak a,\n"Ka sanggamte aw, tua banga na gitloh gamtat lohna ding uh kong thum hi.\nEn un, ta nungak nih ka nei hi. No kiangah amaute hong paikhiatpihsak un la, na ut bangun amaute tungah gamta un. Hih mite tungah bangmah gamta kei bek un. Bang hang hiam cih leh amaute, keima innsung hong tungkhin uh ahih manin ka hut ding kisam hi," a ci hi.\nAhih hangin amaute in, "Taikhia in. Kote kiangah hong peem pak a, tu-in nang thukhen hong kineih ding na hi hiam? Tu-in amaute sangin nang kong siatbawl zaw ding uh hi," a ci uh hi. Tua ciangin amaute in nakpi takin Lot lam hong neh uh a, kongkhak a phukham zah dongin hong neh uh hi.\nAhih hangin mi nihte in amau khut hong zanin innsung amau kiangah Lot paipihin kong khak uh hi.\nInn kongkhakah a om mi a lian a neute, amaute in a mit uh tawsak uh hi. Tua ahih ciangin kongkhak a zawtzawt hangun mu zolo uh hi.\nTua ciangin mi nihte in Lot kiangah, "Hih lai-ah tanau dang na nei hiam? Makte, tapate, ahih kei leh khua sunga nang mi peuhpeuh hih mun panin paikhiatpih in.\nBang hang hiam cih leh hih mite a kimawhsakna thu Topa tungah tung khin a, a susia dingin Topa in hong sawl khin ahih ciangin hih khua a susia ta ding ka hi uh hi," a ci uh hi.\nTua ahih ciangin Lot paikhia-in a tanute a tenpih dingte kiangah, "Manlangin hih khua panin paikhia un. Bang hang hiam cih leh Topa in hih khuapi a susia ding hi ta hi," a ci hi. Ahih hangin amah pen a mak dingte tungah a ciamnui bang lel hi.\nZingsang khuavak ciangin vantung mite in, "Khuapi gimpiakna sungah kangtum khading na hih uh ciangin kinawh in la, hih lai-a om na zi leh na tanute la in," ci-in Lot sawl hamtang uh hi.\nAhih hangin amah lungka-in omlai veve hi. Ahi zongin Topa in ama tungah hehpihna nei ahih manin, mite in amah leh a zi leh a tanu nihte a khut uh tawh manin, amaute in amah paikhiatpihin khua pualamah koih uh hi.\nAmaute in a paikhiatpih khit uh ciangin, "Na nuntakna dingun tai un. Nunghei kei un la, kuam sungah zong khawl kei un. Note hong kangtum khading ahih manin mualtungah taito un," a ci uh hi.\nAhi zongin Lot in amaute tungah, "Hilo hi, ka tote aw;\nen un, note muhna-ah na nasempa in maipha muzo a, ka nuntakna nong hutna uhah migitna lianpi kei tungah nong lak khin uh hi. Ahih hangin mualtung gamla ahih manin ka tun ma-in siatna in kei hong pha-in ka si ding hi.\nEn un, gal-a om khuapi, taina dingin nai a, khuapi neu khat ahi hi. Tua lai-ah hong taisak un â€” khuapi neu khat hilo ahi hiam? â€” tua hi leh ka suakta ding hi," a ci hi.\nAmah in ama kiangah, "En in, na gensa khuapi ka lumlet lohna ding, hih maipha zong nang kong pia hi.\nKinawh in la, tua lai-ah tai in. Bang hang hiam cih leh tua lai-ah nang na tun mateng ken bangmah ka hih thei kei hi," a ci hi. Tua ahih ciangin tua khuapi min Zoar kici hi.\nZoar-ah Lot a tun ciangin tua lai-ah ni suak khinta hi.\nTua ciangin Topa in vantung panin Sodom leh Gomorrah khuate tungah kaat leh meikuang zusak hi.\nAmah in tua khuapite, kuamte khempeuh, khuapite sunga mi tengte khempeuh leh leitunga a po khempeuh a susia hi.\nAhih hangin a nunga om Lot zi nunghei a, amah ci khuam a suak hi.\nTopa mai-a a dinnasa munah zingsang tungin Abraham va pai hi.\nSodom leh Gomorrah leh kuamte khempeuh lam nga sukin khuadak a, leitang khu pen, meiphualpi khu bangin a kah to a mu hi.\nPasian in kuam sunga khuapite a suksiat lai-in, amah in Abraham phawk a, amah in Lot tenna khuapite a suksiat ciangin tua bang a suksiatna sung panin Lot sawlkhia ahih manin a suakta ahi hi.\nTu-in Zoar panin Lot paikhia to-in a tanu nihte tawh mualtungah a teng hi. Bang hang hiam cih leh Zoar-ah a ten ding lau hi. Tua ahih ciangin a tanu nihte tawh suanghawm sung khatah a teng uh hi.\nA u pen in a nau tungah, "I pa lah teek ta a, leitung ngeina bangin eite hong luppih ding pasal khat zong omlo hi.\nHong pai in; i pa leenggahzu khamsak ni; i pa tawh suanlekhak i kizopsak theihna dingin amah tawh lumkhawm ni," a ci hi.\nTua ahih ciangin amaute in tua nitakin a pa uh leenggahzu khamsak uh hi. A unu pai-in a pa tawh lum hi. A tanu a luplam hita leh a thawhlam hita leh amah in phawklo hi.\nA zing ciangin a u in a nau tungah, "En in, zan zanin i pa tawh ka lum hi. Tu nitakin zong amah leenggahzu khamsak leuleu ni. Tua ciangin nang pai in la, i pa tawh suanlekhak i kizopsak theihna dingin amah tawh lumkhawm in," a ci hi.\nTua ahih ciangin amaute in tua nitakin zong a pa uh leenggahzu khamsak uh hi. A nau pai-in amah tawh lum hi. A tanu a luplam hita leh a thawhlam hita leh amah in phawklo hi.\nTua ahih ciangin Lot tanute gel in a pa uh tawh naupaii uh hi.\nA u in tapa khat nei-in a min Moab phuak a, amah pen tuhuna Moab mite pianna pupi ahi hi.\nA nau in zong tapa khat nei-in a min Benammi phuak a, amah pen tudonga Ammon mite pianna pupi ahi hi.\nTedim Lai Siangtho / Laibu: Piancilna 19


url: =Ka Pa Nungsangah Hong Kitutpihnate – 2 ~ Hau Za Cin :: ZOMI DAILY\nposted on 19 May 2015 at 8:55 pm Lomkholna: Article, Dahpihna, Hauzacin\n2. Kawlpi Ah\nKa pa luang hawm han a tanni in Tedim pan Kawlpi zingsang in ka delhsuk uh a, Tahan ah ka ni Nuam Ngaih Cing kiangah khawl uh hi. Murlen ah vuina hun a kibawl laitak tawh kituak in ko zong Tahan ka Ni Cing (ka pa nuai a lian, unau 5 lak pan a thumna) inn ah Phawkna leh Khakna Hun ka zang uh hi. Ka pate unau: 1. Nem Za Ngai, Aizawl 2. Pum Do Lian, Murlen, 3. Nuam Ngaih Cing, Tahan, 4. Zam Luan Cing, Lamka, 5. Siapi Khai Za Dal, Murlen ahi uh hi. A ute gel paizo a, a nau teng thum damlai uh hi. Ka Ni Cing kiang ka pai uh ciangin amah zong na dah mahmah in na lungzuang mahmah ahih hangin veng leh pam, u leh nau, pawlpi mite in na tutpih in na hehnem uh ahih manin a lungleng khuangaih nuamtuam dingin ka um hi.\nSia Job Thawngno in khamuanna leh hanthotna thu hong gen a, Upa Vial Khan Do in hunuk in a paikhawm mipi khempeuh lak pan a ut khempeuh in ka pa ka phawkna uh ka gen uh hi. Upa Ngo Khua Nang in ka pa a neulai pan a theih ahih banah a tangval, a zi neih ban ah a vai thupi khempeuh ah haitawi ahih na thu gen in a it mahmahna hangin a thu nangawn gen hoih theilo in kidikdik hi.\nKa Ni Cing in zong a u Lian a phawkna thu gen in amah tawh hun nuam tampi a zat banah mailam ah hun nuam zanga kimu lai ding a lamet laitak hih bang hong pian pen thuak hak a sak dan zong gen a, vantungah bel kimu kik ding hi hang ciin Christian kikhamuanna, lametna tawh kihehnem hi.\nKei leh ka zi Vung Deih Cing in zong ka pa ka phawkna uh, ka itna uh gen in cidam a kimu kik ding ci a ngaihmuanga ka om laitak vua hih bang thu hong pian vat haksa ka sak dante uh ka gen uh hi. Ka nupa vua ka ciah lai un Vapar pan hong dawn in Vapar khuakhung ah Sapthei (Mangthei, Passion Fruit) tampi min euau a ka pa in hong lawhsak in ka nek ziahziah thute uh ka phawk uh hi.\nSapthei tui a um hong bawlsak in ka ne uh a, a Grape Huan ah hawh in grape kungte ka en uh hi. A huan bawlna sungah Apple, Avocado, Nahtang, Linguih, Kawltu, leh a dang tampite ka vel khop uh, ka nek khop uh banah Aizawl pan hong pai Pa Suak Khaw Gin makaihna tawh itna late sakhawm in zanhak a hun nuam ka zatte uh ka phawk uh hi. Tua bang hun nuam zangkik dinga kilamen laitak hih banga thu hong pianvat pen mihing lam pan ngaihsut in hamsa mahmah hi.\nHong nusiat dan:\nKa pa pen 26 April 2015 Nipini zingsang kikhop kihkawm khin in sun kikhop pen Numei kikhop hi a, amau inn ah ka tute khat Pa Khai Lam Sang Buansing s/o Pa Nang Ngaih Lian Buansing tawh King kineih uh hi (Chess kimawl). Anih tuak un a khut veilam uh tawh a kha uh dom in kun uh a, kuamah kienlo in a King kineih uh en gega tuak uh a, amau khin hun in a khin zel uh hi. Ngavei bang a kimawl khit uh ciangin nitak nai 3pm bang satta hi. A zom a kimawl uh, ka pa khin hun a tun ciangin khinlo in a lusu bangin om a, Sangpi in, “Pu Do, nang khin hun hi,” ciin a hopih hangin dawng tuanlo hi.\nA liangko pan sawn in a phot hangin dawng tuanlo a, a veilam khut tawh a kha mah dom in kun hithiat a, nak ngeina in nak hi. A lawn hang phawnglo cih pen lamdang sa in tutphahsau tungah lumsak a, a photphot hangin tho tuanlo, dawng tuanlo ahih manin hu mop in a awm sawn (CPR hih) a, bangmah kilamdang tuanlo hi. Murlen a compounder Pa Khup Dal Suante sam uh a, amah in zong a bawlbawl hangin bawl zo tuanlo in 3:30pm ciangin a hu damdam in kiam a, a khutdawh mangin a nuntakna in hong beisan ahi hi.\nLamkhat pan in natna thuak hetlo in hong beisan hi a, tawldam in a ihmu suak ahi hi. Leitung ngak ding omlo leitung mihingte adingin sih nuam ahi hi. Ahi zongin hong dampih lai henla, hong ompih lai in kikhawl in kiho in, nuihciam lel lai lehang cih lunggulhna leh deihna koh a paisan a tate, a innkuanpihte adingin bei ngeilo hi. Vantung pa kiangah kimuh kik mateng sim leitungah bel a kimu kik nawnlo ding kihita hi.\nKawlpi ah tam sung mah in Kawlpi Tuiphum Pawlpi pastor Sia Kathawn in hong delh in ka sungh te inn ah hong tutpih a, thungetna leh hanthotna kicing takin hong neihsak leuleu hi. Ka kisapte hong vanpih in thu leh la tawh hong huai lailai ahih manin ka lungdam mahmah hi. Amah pen ka zite pawlpi sia hi in Senior Pastor Sia Haupu omloh hangin pawlpi siate in hong nusia hetlo in hong van uh ahi hi.\nZomi Youth Association (ZYA) te in zong hong delh in hong tutpih uh a, makaite a om thei tengin tutpihna leh dahpihna thugenna, thungetsakna hong neihsak uh hi. Sia Pauno, Sia Tuang, Sia Dopu, Lia Sannu ban ah a dangte zong hong kihel thei uh ahih manin ka angtang mahmah hi.\nA zak phetphet vua hong delh Rev. Vung Suan Kham (Sia Khampi) te nupa, Dr. Thuam Khan Suan te innkuan, Siapi Cin Lian Nang, Township Education Officer te innkuan tungah zong ka lungdamna lian mahmah hi. Ka giahna uh Hotel neipa Pa Lianpu, Chin Tawng Taan in zong a kisam bangin vanleng ticket leh giahna ban ah galna sum nangawn hong pia ahih manin Zomi te i ki itna Vaphual lim suun lai hi hang cih ka phawk a, ka lungdam mahmah hi.\nKa kisapna khempeuh ah hong van ka sunghte Pa Thang Cin Khup te innkuan, Pa Cin Lian Thang te innkuan, Nu Vung Hau Dim, U Cing Lun Niang te tungah zong kama gen zawhloh lungdamna ka pulak uh hi. A kisam banga zat dinga mawtaw hong zangsak Pa Gin Lam Cin te nupa tungah zong ka lungdamna uh ka gen uh hi.\nMimal a hong hopih, hong tutpih, hong delh, hong phawk a hong thungetsakte khempeuh — min ka gelh kim theihloh khempeuh tungah zong lungdamna lian mahmah hi cih nong theihpih ding uh kong thum hi. (zop lai ding) Hau Za Cin\nPrevious: Jackie Chan zong galtai Refugee\nNext: Tulsa: Myanmar World Cup USA 2015


url: =Pawlpi Tangthu - Zomi Adventist Innkuan\nIh Pawlpi tangthu bel hi dan hi lawmte aw nasimsak un…. Kinial na lamtawh thugen lo zaw in Discussion dan tawh kikum leng ut mahmah ing.\nOT hun ah pawlpi cih pen Pasian cih bang a zui, Pasian thumang te pen Pasian pawlpi na hi pahpah uh hi. Adam leh eve zong Pasian pawl pi ahih na uh panin thumang lo in Satan pawl pi na hi a, ahih hangin a kisik tak uh teh Zeisu sisan HEHPIHNA lim cing tuu si tawh amawhna te kisawp siang sak in Pasian pawlpi suak kik uh hi.\nCain ii suan pan in Pasian thumanlohna milim biakna hong kipan in tuiciin hong tun khit teh Noah ii ta Ham Suan pan in Pasian thuman noplohna langpan na ahi milim biakna pen Babel tausang ah hong om to in Tua khit teh Babylon ten leitung bup ah milim biakna dawi biakna pen hong thehthang uh hi.\nTua te lak pan Pasian in Ama thumang Abraham na sam khia in nang pen minam khat in kong bawl ding hi a cih mah bangin Israel minam hong piang hi Hih Israel Pasian pawlpi te kiangah Pasian in a ma Thukham 10 te a phawk na dingin na pia kik hi. Ahih hangin Israel gam pen khen nih in hong kisuah in a tung lam pen Israel nam 10 te hi in Pasian thukham te palsat in milim hong biak tak uh teh. Assyria te in sim in vat mai mang uh in a hing sun lai te zi leh pasal in tenpih uh a, ci mang uh hi. Anuai lam a Israel Judah leh Benjamin suan te zong Pasian thukham te pasat in hong om tak uh teh Babylon ah kum 70 sung saltang in tua pan in Jerusalem lam kik ding in hong ciah kik uh hi. Tua nam nih te in Zeisu messiah hi ci in na sanglo in hih pa sisan in ka tu ka ta te tungah tu ta hen a cih mah bang un. AD 70 teh Rome galkap Titus makai in OT sunga Pasian pawlpi a hi Israel minam te bei mang in ahing lai sun te leitung mun ci teng ah ki thehthang uh hi.\nSee also What is the origin of the title of POPE?\nNT hun ah Nungzui te in Hih na khai lup pa uh hong pai ding a kigen khol messiah taktak hi ci in hangsan tak in hong tangko tak teh mi tampi hong ki khel in in Christian hong suak uh hi. hih Thu pen biakna makai te in deih vet lo ahih man in Rome kumpi zang in Christian suak peuhpeuh bawlsia ngek ngek uh hi. AD 313 pawl in Rome milim bia kumpi pa zong Christian hong suak ahih manin bawlsiatna om nawn lo hi. nuam tak in christian te om in kumpi pa in biakinn te lam sak hi.\nTua kawm leh tua kumpi pa Constantine tungtawn in satan in nasem a, Pasian thukham te laih in Ni khenna te bawl in, Pasian thukham namber 3 na milim bia ken cih khawng la khia in, Christian te biakinn sungah milim hong koih hi. ki awi sam lo ahih manin tua milim min ding in Zeisu peuh ci in min vawh in, Mary peuh min vawh in Peter min peuh vawh uh hi. Tua banah tua milim bia kumpi pa in Babylon pan a a zat suk suk uh Sunday ni sim a Ni biakna pen Christian sungah hong zang in AD 321 March ni 7 ni in thu khaut mahmah khat thoh in “Eite in Pasian bia ding hi hang Ahih hangin Sunday ni in bia ding hi hang” ci in thu khattak in thoh hi. Tua pen pawlpi sung pan in Lai Siangtho tawh kituak lo hi. ci a aphun a langpan hong om tak uh teh a dawn na ding un. Zeisu thawh kikni a kizang hi. cih tawh mipi tampi tak hong khem uh hi.\nSee also Easter Sunday Hong Kipatna\nTua teng pan in milim bia te upna ahi sikha thu. mihing a sih teh mun khat tungin tua teng pan thunget sak leng vangam tung cih te milim bia te upna gina lo teng Lai Siangtho tawh aki tuak thei thei ding in bulh tawm uh in, Christian tampi tak lampial sak uh hi. Tua Rome pawl pi sungpan Pawlpi pai dan maan a sa lo LST tawh kituak a salo te in hong langpan uh in tua pawlpi pai dan maan sa lo a a langpan te pen Pawlpi in Langpangte Protestant te ci in min vawh uh hi. Tua tak teh kua man Sabbath khong tang thei nawnlo ding Sunday ni bek tang ding. aut lo tei tei te bawlsia ding ci in AD 538 kum panin AD 1798 dong Pawlpi in bawl sia in that ngekngek uh hi. hih hun sung pen leitung tangthu history te ah ki record in Dark Ages hun kici in mihing bekbek million 50 val bang that uh hi. Nungdeuh in Pope Francis in protestant te tungah zong tua tawh kisai thumna nei uh hi. Hih mun ah Rome Pawlpi in tanglai Babylon te milim biakna upna guipi a lang zang in, a lang Pasian biakpiakna in zang in khangthak Babylon hong suak uh hi.\nTu hun ciangin Tua Protestant te mah in Tua a lampial Rome pawlpi thuhilhna maanlo te mah uppih uh in zui uh in, Amau tawh kipawl khop ding ut in kipawl khopna ding cih bek bek lunggulh in vaihawm pi in nei ta uh hi.\nSee also Why Worship on Sunday? A Saturday vs Sunday Comparison\nmai lam hun ah Hih Rome Pawlpi alangpan Protestant te leh Pawlpi khempeuh ii NU ahi Roman Catholic te hong ki gawm kik ding uh a, Mi khempeuh in Sunday ni bek in Pasian bia ding hi cih thukham hong thoh leuleu ding uh a, Pasian thukham a zui a len kip te hong bawl sia leuleu ding uh hi. Hih bang in Aaana hong ki thoh tak ciangin a tawp na hi dinga Sapi ciaptehna leh Pasian ciaptehna hong om ding hi. Sapi ciaptehna pen Aana tawh hong ki sawl ding hi. Sapi ciaptehna anei khempeuh Mangmuhna 16 sunga gimna nam 7 te thuak ding uh a, a tawpna ah kat leh mei kuang tawh ki hal tum ding uh hi. mi tawmno bek in vangam tunna ding kong kawcik tawn uh a, mi tampi in hell kong tanzau tawn uh hi. mitamna khempeuh Pasian a hi khin lo hi.\nPrev post 1,600 Attend Evangelistic Series Launch in Melbourne, Australia\nNext post I Dinmun Ah


url: =LUNGDAMBAWL DAWNZIA A TUAMTUAM- GS Pau – FGA Tulsa\nDecember 8, 2019 Comments Off on LUNGDAMBAWL DAWNZIA A TUAMTUAM- GS Pau Zokam FGAIM\nJuly 20, 1969 ni-in US te Neil Amstrong (1930-2012) leh Buzz Aldrin (1930b) te Apollo 11 rocket tawh khapi tung va tung uh a, a khe uh tawh khapi va sik uh hi. Tua ni-in US President Richard Nixon (1913-1994) in, “The planting of human feet on the moon is the greatest moment in human history ” (Mihing’ tangthu ah mihingte’ khe in khapi tung a sikna pen hun thupipen hi) ci-in Radio pan tangko khia hi. Tua ciangin Evangelist minthang Billy Graham (1918- 2018) in, “With all due respect, the greatest moment in human history was not when man set foot on the moon, but when the infinite and eternal God set foot on the earth in Jesus of Nazareth” (Zahtakna kong pia hi. Mihing’ khe in khapi tung a sikna pen hun thupipen hilo hi. Mong neilo tawntung Pasian in Nazareth khuami Jesu’ khe tawh leitung hong sik hun pen hun thupipen hi,” ci-in tangko leuleu hi.\n1. Tuucingte’ dawnzia (Lk. 2:8-20).\nIsrael gamah tuucing nasep pen pilna neilote’ nasep, nautumte’ nasep, a guallelte’ nasep hi a, gamlak vive ah om zaw uh hi. David bang amau unau sungah a nautum ahih manin tuu cing kha hi (1Sam.17:14). Jesu’ suahna thu pen kumpite, mipilte leh biakna makaipite sangin pilna neilo, tualniam tuucingte in na thei masa zaw uh hi. Tua pen amau’ kantawm cih zong hilo a, vantung mi in amau’tuucin’na phual gamlak ah a va tangko ngiat ahi hi. Tuucingte in gamlak ah amau’ tuuhonte cingin a om laitakun Topa vantung mi khat va kilang a, amaute lau mahmah uh hi. Topa vantung mi in, “Lau kei un. Bang hang hiam cih leh mi khempeuh’ ading nakpi nuamna thu note kong zasak hi. Tu ni-in David khua-ah Topa Khris ahi hong Gumpa in note’ adingin a suakzo hi. Note in bang limin thei ding ka hi uh hiam, na cih leh naungeek in puan tawh kituun a, bawng an neekna kuang sungah kisialin a om na mu ding uh hi.” ci hi (Lk.2:12). Vantung mi in tuucingte tungah naungeek suah nading mun le a pian’zia ding teng na hilhkhol hi.\nTui pen a sangna pan a niamna mun ah sukluan’ hi. Tua mah bangin Zeisu pen a kiniamkhiat lungtang sungah suak hi. Tu ni tu hunin zong miliante, mipilte le biakna makaite sangin tualniam ahi meigong nupite, mizawngte in Zeisu sang baihzaw uh hi. Tuucingte in Jesu’ suahna thu a zak ciang bek uh tawh lungkim lo uh a, a mit mahmah tawh Jesu mu nuam uh hi. Vantung mite vantung ah a ciah khit uh ciangin tuucingte in, “Eite Bethlehem khua ah pai-in Pasian’ hong lah hih a piangsa thute va en ni,” ci-in khat leh khat kihopih uh hi. Manlangin pai uh a, Mary, Joseph leh bawng an neekna kuang sungah kisiala om naungeek a mu uh hi. Tua ciangin tuucingte in lungdam takin Pasian’ min phat uh hi. Tua banah a zaksa leh a muhsa thute tangko khia uh hi. Eite in zong tuucingte mah bangin Pasian’ minphatna le hong suak Jesu’ thu tangko khiatna tawh lungdam bawl dawn ciat ni.\n2. Mipilte’ dawnzia (Mat. 2:1-12)\nHih mipilte pen aksi lam pilna a nei mite ahi uh hi. Lai Siangtho sungah a mi phazah a gen lian loh hangin tangthu bute ah mipil 3 ci-in kigelh hi. Amaute pen khat India pan, khat Arab pan, khat Persia pan ahi uh hi. Amau’ omna mun tek pan nisuahna lam gam pan aksipi khat mu ciat uh ahih manin kumpi khat suak ngelngel ding hi, ci-in thei uh hi. Ahi zongin koi mun ah suak ding cih pen theilo uh hi. Tua a suak kumpipa bia dingin aksipi hong zuih ciat uh leh Jerusalem khuapi ah hong kitun’tuah kha ngeingai uh hi. Amau’ pilna tawh a ngaihsut uh ciangin kumpi khat suak ding cih buang Hezoh kumpi inn sung mahah suak ngelngel ding hi, ci-in um uh ahih manin aksi zui nawn lo-in Hezoh kumpi inn sungah va lut uh hi. Ahi zongin kumpi inn sungah a suak kumpipa na om lo uh hi.\nCol.L.Khun Naung pen a zaa lian mahmah napi, kiniamkhiat mahmah hi. Khatvei Bagan khua ah gospel pai hi. Bagan meileeng station ah galkap mangte in motor tawh na dawn uh hi. Amau’ ngaihsutna ah ulianpi khat ahih teh upper class ah tuang dingin ngaihsun uh a,Upper class kong gei ah a va dawn uh leh mulo ahih manun lungmang keei uh hi. A khuadak uh leh Col.L.Khun Naung pen Ordinary class kong pan hong pusuak mawk ahih manin galkapmangte in lamdang sa thei mahmah uh hi. Tua tawh kibangin Zeisu pen kumpi buang dingin kumpi inn sungah suak lo-in, bawng anneekna kuang sungah a suahna hangin tuni ciang dong mi tampite in um zolo, sang zolo uh hi.\nMipilte in aksipi a zuih laiteng naungeek Jesu’ omna mun Bethlehem khua manawh uh hi. Zong tung kuanta uh hi. Ahi zongin amau’ pilna suangin aksipi a zuih nawnloh uh ciangin lampial uh a, Herod kumpi inn sung va tungkha uh hi. Khat veivei mihingte in Kha Siangtho lamlahna zui lo-in eima’ pilna le eima’ theihna suangin i kalsuan ciangin lam kipial thei a, a kullohna mun khawngah kitung kha thei hi. Ei’ hangin a kullo thu tampi piang thei hi.\nKha Siangtho lamlahna zui lo-in, eima’ pilna tawh Jesu i zon’ khak leh i mu zo kei hi. Russian mi Yuri Gagarin (1934-1968) bang in 1961 kumin rocket tawh vantung lamah kah toto-in Pasian va zong hi. A kahtohtoh ciangin na hawm toto lel a, Pasian’ om nading mun dan mu zolo hi. Tua ahih manin hong tun’ kik ciangin Pasian om kei, ci-in hong gen hi. Tua pen mi tampite in um uh hi.\nDr.C.S.Lewis (1898-1963) pen a kipilsak, amah le amah a kiphat niloh khat hi a, a pianthak ma-in Tapidawte langpan’ hi. A pilna suangin Pasian a zon’zonhang, mu lo hi. Pasian in a kipilsakna teng a sukkhap sak ciangin hong piangthak a, Pasian hong mu pan hi. Amah in, “Pasian pen a gamlapi pekah a om ding ka sak leh a nai ah na om gige,” ci-in gen hi.\nMipilte Hezoh kumpi inn sungah a om laitakin aksipi in amau’ tung ah na ngak gige hi. Mipilte in amau a na ngak gige aksipi a muh uh ciangin nuam mahmah uh hi. Aksipi nung a zuihzuih kik uh leh naupang omna tungah aksipi hong khawl hi. Inn sungah a lut uh leh naupang mu uh a, bia uh hi. Hih mipil 3 te in amau’ neih sung pan a manpha pente tawh Jesu na bia uh hi. India mipilpa Melchoir in kham tawh bia hi. Hih in Jesu pen kumpi ahihna lak hi. Arabia mipilpa Balthasar in Frankinses paknamtui tawh bia hi. Hih pen biakna tau tunga kihal paknamtui ahi hi. Hih in Zeisu pen siampi lianpen ahihna lak hi. Persia mipilpa Casper in Mirah paknamtui kha tawh bia hi. Hih pen misite a kizuut ahi hi. Hih in Jesu pen si ding cih a lahna ahi hi.\nEi zong mipilte mah bangin i neihsa sung pan a manphapen tawh Jesu va bia ni. Lamlak aksipi ahi Kha Siangtho’ hong lamlahna bang i zuih leh Zeisu kiang hong tun’pih ding a, ni simin Lungdam bawl i dawn den ding hi.\n3. Hezoh Lungdambawl dawnzia (Mat.2:1-18).\nHerod kumpipa in Jesu’ suahna thu pen aksipi zuihna pan lam a pialkha mipilte tung pan a zak ahi hi. Tua thu a zak ciangin ama’ kumpi tokhom a suan’khiat khak ding patau hi. Pasian’siampite le laitheite khawm a, naungeek suah nading mun dong hi. Amaute in Bethlehem khua ah suak dingin gen uh hi. Tua ciangin Herod in mipilte samsimin, aksi kilat hun phatak in dong a, a theih khit ciangin mipilte kiangah, “Note pai un la, naupang va hah zon’ un. Na muh uh leh kei kiangah hong genkik un. Kei zong pai-in tua naupang ka va bia ding hi,” ciin vaikhak hi. Herod in Jesu a thatnuam ahi hi.\nMipilte Hezoh kumpipa kiangah a pai nawnloh nadingun a mang sungah kihilh ahih manin lampi dang tawnin a ciah uh hi. Herod in mipilte khemna a theih ciangin a thangpai mahmah a, kum nih nuaisiah pasalno khempeuh a thatsak hi. Herod in namsau tawh lungdambawl na dawn hi. Naupang tampi in sihlawh uh hi. Hezoh zong hampha hetlo hi. Amah in Pasian min phatlo ahih manin Pasian vantung mi khat in thakhatin amah sat a, than in ne a, amah si hi (Sawl.12:23).\nZeisu’ hong suahma hun pen BC (Before Christ) kici a, Zeisu’ hong suah pan AD (Annodomini) hun hong kipan hi. Lungdambawl pen leitung bup in ni thupi khatin a kiciamteh hi a, tua ni-in zum khempeuh kikhak hi. Gam khangtote ah Lungdambawl Hindute, Muslimte, Buddhist te leh biakna namkim in zong bawl ciat uh hi. A tamzaw in zu le sa tawh leitung gualnopna-in bawl uh hi. Zu kham sa-in lamdung tengah awng uh hi. Pawlkhat gualnuam khengval uh ahih manin motor accident tam a, a si le a liam tampi mah om den hi.\nKawlgam ah Pu Henry Van Thio in Vice President hong sep hun-a kipan Yangon khuapi le Naypyitaw-te ah Lungdambawl suakta takin kibawl thei hi. Kumpi lam uliante in zong tha hong pia uh a, hong siim uh hi. Mailam hunah zong Tapidawte in kumpi le thunei ulian hong sep theih nadingin nakpi takin thungen lai ni.\nKawlte pongpong in pawi thupi sa uh hi. Tua pen Pasian’ naseem pawlkhat in na meetbawl thei uh hi. Lungdambawl ciangin milim bia Kawlte tampi sam uh a, anvak uh hi. An neek ma deuhin Zeisu’ hong gupkhiatna limtakin genkhia thei uh hi. Hih dan tawh Pasian’ naseem a lawhcing tampi mah om a, pahtaak huai mahmah hi.\n4. Tedim ah Lungdambawlzia\nRev.Hau Lian Kham in 1971 kum pan kum simin Lungdambawl kuan ciangin Tedim khuapi sung veeng 4 ah nitak mi’ lup kuan 10:00 Pm pawlin awliatna tawh Christmas Message tangkona nei den hi. Ke’n zong ka zui thei zel a, battery ka puakna ah ka puanteen’ tungah acid tui tusak kha ka hih manin ka puanteen’ vang zihziah hi. Sakollam veeng sungah Laipian huang gei le No.1 BEHS sangpi gei-a phuitong kung gei pan, Myoma veeng sungah Meiphelh tausang tung pan, Lawibual veeng sungah zato mual pan le No.2 BEHS sang gei mual pan, Leilum veeng sungah nailung zialna innpi gei pan cih bangin tangkona nei den hi. Hih tangkona a za mite in lupna tung pan, mei awinamun pan, lampai laitakte in zong tawmvei sung din’ sa, cih bangin ki-apna nei-in, Zeisu sang uh hi.\nKa neu lai-in Lungdambawl hong tun’ kal ding ngaklah lua kisa-in ni bangzahin kisam lai, cih ka tuattuat zawzen hi. Tua hun lai-in tuhun danin mikim in sa kine zo mengmeng lo a, khuado le Lungdambawl ciang bekin sa a kine hi bek hi. Tua ahih manin Lungdambawl hong tun’ ding kingaklah ciat hi. Ko Sakollam veengte in Lungdambawl pen Upa Khen Dote’ inn vive ah ka bawl uh hi. Innteekte thunuam mahmah uh hi. December 24 zan le 25 zan a kizomin zan ka hak uh a, gualnopna tuamtuam ka bawl uh hi.\n1970 ma ciangciang Zomi Tapidawte’ Lungdambawl dawnzia i et ciangin leitung pawi danin kingaihsun pian a, neek le dawn, le gualnop lam kithupi sak tawh kibang ka sa hi. Neek le dawn a ginat leh, “Tukum Lungdam zo ung ei,” kici a, neek le dawn a ginat kei leh, “Tukum lungdam zo tak kei ung,” kici hi.\nKei’ neulai bangin Lungdambawl taktak sangin Lungdambawl singpuak bang nuam kisa pen lai hi. Motor tawh Hawp ah singluang kipua hi. Ciahlam teh motor dimin phuitong paak kisuang zihziah a, Saimual suah-a kipan aw neihzah tawh awngin la kisa ziahziah hi. Gualnuam lua kisa-in a suak Zeisu nangawn kiphawk kha lo thei hi. Kumkhat motor tawh Lungdambawl sing puak ding lawp lua-in zan bang ka ihmu thei kei liang hi. Tua hun lai-in nungak leh tangvalte in kikholhna dan khatin nei uha, ko naupangte dongkholh hong sa simsim uh hi. Lawp takin motor tung ka kah vial uh leh tangvalte in hong kumkik sak uh ahih manin khasia-in ka khitui bang uh luang keei hi. Tua laitakin Mandalay University sang naupang Sia Hang Khan Mang, sangkhak sung innlam hong ciah zong hong kihel a, amah in, “Naupangte kumsak zenzen kei un. Ei zong amau gual ihih lai-in hih mah i lawppen hilo ihi hiam. Naupangte motor tung hong kahkik,” hong cih ciangin kuamah pau ngamlo a, ko zong lungdam takin ka kahkik ngeingai uh hi. Tua hangin tu dong mah Sia Hang Mang ka it tuam lai hi.\nZogam ah kha khan’lawhna lianpi hong tun’ 1970 kum pawl pan Lungdambawl dawnzia khat hong kilamdang pian hi. Neek le dawn, gualnopna cihte kithupi ngaihsut nawnlo hi. Taksa gilvah ding sangin khalam gilvah ding thupi kisa zaw ciat hi. Lungdambawl ni-in lungsim takpi tawh Topa’ tung lungdam kohna le ki-apthakna cihte kinei ciat hi. Kilungdam takpi ciat hi.\n1990 pawl ciangin mi pawlkhat in, “Lai Siangtho sungah Lungdambawl cih limlim om kei, Israel gamah December kha-in tuu kicing ngei kei, Zeisu’ suahni zong December 25 hi kei, hih pen RC Pope in a phuahtawm hi,” cih hong nak gen mahmah uh hi. Tua hun pawl-a kipan Tedim gam sungah Lungdambawl kipeeng ngaihsut a, nidang zahin kilawp nawnlo hi. Leitung pawi dan lel khatin kingaihsun a, kihah bawl lua nawnlo hi. Pawlpi bup tawh bawlkhawm lo-in, amau’inn ciatah a bawl khawng zong om ta hi. “A suahni thupi lo a, a suakpa thupi zaw hi.” kici hi.\n5. Lungdam bawl a thupi ngaihsut galkapmangpa\nGalpi nihna lai-in US galkapmang General Douglas Mac Arthur (1880-1964) in Philippines tuikulh ah Japante lel ahih manin USA ah ciahkik hi. March 11, 1942 ni-in Philippines a nusiat ding ciangin, “I shall return” (Kong paikik ding hi) ci-in kamciam pia hi. Tua in gallelin Japante a kihta Philipino mite khamuangsak tuam hi. Tua zawh kum 2 khit October 17, 1944 ni ciangin Philippines ah va tungkik takpi hi. Ni 4 sung bekbekin Japante’ galvanleeng pua tembawpi 4, galsim tembawpi 3, galsim tembaw cruiser 10, tembaw a susia thei tembaw 11 suksiat sak hi. Japan galkap 11000 bang that a, Japante zo thal mang hi.\nAmah pen US Army Force Far East, Philippines ah a makai US Field Marshall le Five Star General khat ahi hi. Galpi masa, galpi nihna, le 1950 kum Korean gal cihte ah gal do kha hi. Amah le amah Joshua tawh kigenteh a, “Pasian in Joshua a ziatlam khut pan lenin sih theih nading pan a hotkhiat mah bangin kei zong sih theih nading pan tam veipi mah hong honkhia hi,” ci-in teci pang hi. Amah in Lungdambawl thupi ngaihsut a, a omna peuhah a galkapte Lungdambawl bawlpih tangtang hi.\nSanggam, nang Lungdambawl koici dawn?\nSource: Zangkong Awging Dec/2019


url: =· Africa gam nitumna lamteng ah Ebola kici natna lungno khat hang in tukiim teng in mi 729 sikhin a, hihnatna peen kilawh baih mahmah in natna lungno angahkhate lua in sipahpah ban ah adalna ding zatui kimzonaai lo hi. August 1,2014 ni in Atlanta khuapi USA ah hihnatna angahmikha Africa gampan kibawlding in ongciah a zato ah kibawl laaitak ahihi. Hihnatna abanpai loh nading in US kumpi te in ahanciam laitak hia mipite kidawmding in zong August 1,2014 ni in hanthawn uhhi. Zopau in pulnatna namkhat ahihman in thungetna ah phawk ciat ni\n· Ukraine gam Malaysia vanleeng kiatna mun ah Australia leh Dutch mipil misaim 70 te in mihing khentelna aninihna August 1 ni in zomto uha, zinglam in Ukraine gaalkaap te Russia deih tapongte in na Ambush uh ahihman Ukraine gaalkaap 10 si in 15 mangthang uh ahihman mizong mipilte patau nasep suak theilohding patau mahmah uhhi.\n· Taiwan gam Kaohsiung khuapi ah July 31 zan in Gas puakkham a mi 25 si in 265 nasiatak in meikaanggawp liam gawp uhhi. Banghang a hibang in Gas puakkham theihiam cihthu kumpi thuneite in akansan laaitak uh ahihi. Tutung ah angah vei puahkhapna hi a mimal Awn 2.4 ateenna khuapi khat ahihi.\n· Gaza gaalkidona nai 72 sung mipite kihepnading in tawlngading ci in Hamas leh Israel te August 1 ni pan thukimna ngah uh himah leh thukimna angahzawh uh minutes 90 ciang in Israel gaalkaap Hadar Goldin kum 23 Palestine gaalkaap te in na hingmat uh ahihman in Gaaldona kizomtosuak a, August nikhat ni bekbek in Israel gamsung Thautang 50 vaal tu in Palestine mi 100 Istrael ten go man uhhi. Kaal 4 sung Gaza gaal sung ah Israel te 66 sita in Palestine te 1,600 si in 8,400 liamta uhhi. President Obama, UN te in hih Israel gaakaap Hamas te mat nawhsatak akhahkik nading un ngetsak uhhi.Ahizong in Hamas ten ahihleh kotheikha kei ung Kaman kei uhhi ci in August 1, 2014 ni in thalnial uhhi.\n· Vietnam gam Hanoi khuapi ah Japan Foreign minister Fumio Kishida leh Vietnam uliante August 1,2014 ni in kimukhawm uha, South China Sea sung a kiphasak mahmah China te vik nading in Japan te in Gaaltembaw pi 5 $5 million man piakhia ding ci in taangkokhia uhhi.\n· NLD makaai Daw Aung San Suu Kyi ( Pi Suut Cing ) in August 1,2014 ni in Nipyidaw Hlutdaw huangsung ah thuthangkan khiat te tawh holimna tomno khat bawl a, Kawlgam makaai ten bangbang ikawigen zong in izia itong ikitheihsa hi in House Speaker, President, Chief Military leh Daw Aung San Suu Kyi kikumkhawm a vaaihawmna aneihkhop kei leh Kawlgam peen apaipai hilel hi ciin genkhia giap hi. 2010 kummasiah kawlgam politics peen Nationalities, Military Junta leh NLD kimuh khopmasiah kawlgam nuamloding kici in tun Nationalities mang in 4 ah ongkhangto ahihman kawlgam politics peen ngaihsut huai mahmah khat omhi. Daw Aung San Suu Kyi gentawh kizawitawn in President U Thein Sein in August 1, 2014 khasim Radio tawn in athugenna ah kasawmna ataangtungzonai pawlkhat om ci in athaneemna pulaakkhia hi.\n· US Secretary of State Mr John Kerry July 30 nipan India gam New Delhi khuapi sumle paai vaai kikumding in tungzual a, August 1, 2014 ni in India gam nithum ataamni in Prime Minister thak liklek Narendra Modi tawh kimu uhhi. August sung teitei in Kawlgam zong ongbang zual in Pi Suu Kyi vanam pakding cihbangdan khat in VOA ten gen uhhi.\n· Japan leh China, Taiwan gamte akituh denkeeina uh ahi South China Sea tung a om Tuikulh 150 vaal lak ah alianzaw deuh 5 te Japan gamte in aminphuak in agamlim uh ah helding ci in August 1, 2014 ni in taangkokhia uhhi. HIhthu hang in Japan,China leh Taiwan gamte ongbuai mahmah khading ci in gamthuthei te in genciat uhhi.\n· Nepal gam Kathmandu khuapi pan tai 75 na Sunkoshi gunpang teng August 1, 2014 ni in nasiatak in men kicim a tulian in misi luang 4 kimuphot in tamkhopkhat sikhading ahihman kizong saanlaaitak hi ci in kumpi thuneite in genkhia uhhi.\n· China gam Jiangsu province Kunshan khuapi sung a om Mawtaw vantuamtuam bawlna company khat August 1, 2014 ni in meikang ahihman in puakkham ek a, mi 65 si in 100 liam uhhi. HIh company ah naseem 450 pha uha, General Motor van atamzaw bawl uh ci uhhi.\n· Kawlgam kumpi ten bang thusuak ngah mawkmawk uhhiam August 1, 2014 khathak muakna daan in gaalkaap sung a amatcip uh kumcinglo gaalkaap 91 Yangon khuapi pan khahkhia uhhi. Pu Thein Sein khanzawh naupang gaalkaap akhahkik 364 cingta hi. Hih matcip kumcinglo naupang te kaawlkumpi khahna hang in kakikpaak mahmah uh cih UN te in taangkokhia uhhi.


url: =USA, Indiana ah zukhamsa in atate 5 tawh mawtaw ahawl Bawi Lian kiman ~ ZD :: ZOMI DAILY\nposted on 11 April 2017 at 8:55 pm Lomkholna: News, Sawltak, USA, World\nUSA, Indiana State sung aom papi khatin zukhamsa in mawtaw hawl a, mawtaw sungah atate 5 tak tuangsawnsawn cih Fox59 pan kiza hi. Sunday ni zankim lampawl in Indianapolis sung aom palik te’n amat uh ahihi.\nTuapa minpen Bawi Lian kici a, kum 39 aphakhin khat ahihi. Sunday zan 11:30pm hunpawl in Indianapolis sung aom kMadison Avenue lamzik tungah lamkiu khawng aphutkhak ciangin Police Officer khatinzong muangmawh pahhi.\nPolice Officer pa inzong sulzuihpah in, Banta Road atun ciangin Bawi Lian pen Red Light ngakin khawl hi. Green Light akilaih ciangin paipahlo in, Second 20 sungkhawng khawlciplai a, tuakhit ciangin paikhiapan hi.\nTuaciang in Police Officer inzong Emergency Light hongpah a, delhpah hi. Tuaciang in Bawi Lian zong North Madison lamzuan in taisuak a, tai 1 khawng ahawlkhit ciangin khawlpan cihi. A mawtaw zatpen 2009 Chevrolet Traverse namte ahihi.\nPolice Officer in mawtaw akhawlsak khitciangin asungah naupang kumcingnailo Juvenile Passengers kum 2, kum 5, kum 9, kum 13, kum 16 cihbang aphapan atate naupang 5 taktawh atuangkhawm ahihlam musawnsawn hi.\nBawi Lian pen kimanpah a, Marion County Adult Processing Center ah sisitding in ki paipihpah hi. Tuakhit ciangin Eskenazi Hospital ah kipaipih in, asi sitding in kilaksak a, Results pen ki ngaklai cihi.\nBawi Lian pen zukhamsa in mawtaw hawl cihbek thamlo, kum 18 acing nailo naupang 5 taktawh hisawnsawn ahih manin, amawhna tamtuak mahmah a, thu tampi kibawlding cih kiza hi.\n“Operating while intoxicated, operating while intoxicated endangerment, five counts of operating while intoxicated with a passenger under 18, and five counts of neglect of a dependent.”\nAlso read: US, Indiana State ah Kawlgammi khat mawtaw Accident in si ~ ZD\nKawlgam mite hong mindaisak lakah Zu zong athuaklah huai mahmahkhat himawk ei mate… ZD Sawltak #zomidaily\nPrevious: Kum 10 aphapan atanu vanleng tungah anu leh pate’n nusia kha ~ ZD\nNext: Christian Hymn te’ tangthu: Tuucingte’n Zanlai Gamlakah


url: =USA gam ki sat in ~ Thawn Tuang :: ZOMI DAILY\nposted on 3 July 2016 at 9:13 pm UTC+9:30 Lomkholna: Article, Thawntuang\nUSA gam a ki sat in lungsimleh ngaihsutna gelna tampi om te lak ah Thunih ka theihna tan tawh thala khawmleng ka ut hi. Bang hangin USA minthang a, thupi hiam. Ih lung gulhgulh USA ah ih zat ding thu te ki kum khawmni:\n1. Pasian thupi sak uh:\nSuakta tak in Pasian phatnaneihnuam uh hi. USA gam a sat ma un suakta tak in Pasian phat theilo uh hi khading hi. Pasian phat nopna ngiat tawh USA gam ki sat ci leng khilh luatna om loding hi. Pasian phat nopna lungsim ngiattawh ki pan uh ahih manin khantohna manawh semsem hi. Pasian a phatphat te nuaikiat cih om lo hi cih ki mu hi. Tuaahih manin gam thupi suak bek thamloh in leitung mi tampi tak in a muhnop, apai nopna gam suakzo hi.\nZogam ah khua a ki sat cilin bangteng tupna leh ngimna neih in na lam-en aa, Vaimim hauhna ding, Anhauhna ding, Ankhing khamna ding hi masa penin ka lam-en hi. Bang hang hiamcihleh An tampian deuhna ah pute pate na tai kawikawi mai uh hi. Khat leuleu ah Anhau leng Zuu ki nungzo ding, damloh ciangin dawi ki thoih zo ding cih khawng gelnaa hizaw tam cih nop huai hi.\nA nungta Pasian ih biaklohmanin ih khantoh ding zahin ki khangto lo aa, lungsim ah ih theih dingzah thuki tam guan manlo hi. Theihna hauhna ki zakai hi. A hizongin Pasian thu ih uptak ciangin mite theihbang, mite neihbang aneihzo dingin Zomite ki pan ziahziahta hi cih ka mu manin ka lung adam mahmah hi.\n2. Kampau leh Ngeina Thupisak uh:\nA mau kampau ngiattawh angeina uhleh a mau biakna zangh nuam uhhi. Tua ahih manin a mau kam leh ngeina zanghnuam ngiat in USA gam sat uh hi, kici thei leuleu hi. USA gam sungah a om minam khempeuh in a muapauciat, a ngeina ciat uh thupit lak pah uh hi. Minam khat leh khat kampau lehngeinate thupi sim uh hi. Kisim mawhsak cih bang om lo hi.\nZomi a om sunte ee, i pau ithupit lak hiam. Ih ngeina ee ih thupi lak hiam? Na zumpih khahiam? Ei pauthupit lak mahmah ding ahihi. Namdang te paubel ih taten hilh kullo in hongtheih pah lel ding uhhi. Nupi papi tenzong mangpau ahi ciang khat theih sawmni. Mi kangpau leh a lai uhzong siamsawm ni. Mite phaktan i tun nopleh pilnathupi sakni.\nUSA gam sungah mangpau manglai ki zangh na pi, mi a tamzaw amau kampau, minam pau ciat tawh ki ho tangtang uh hi. Tuapen minam ki cianneihna ahihi. Mel le sa pan Zomi cih i tel sitpset khat Zopau mah in hong ki hopihtangtang uh ciangin, a pilna a theihna uh bangtan i theihloh hangin zahtaakhuai pah hi.\nA tawpna ah: Ih Ngeina lehih Kampau te thupit lak mahmah ding ahihi. Minam dang khempeuh zong na en gigein mi cingtak khat ahihleh amau kampau a theilo, a zangh theilo om lo dinguhhi. Namdang pau in a pau theihpeuh zahtaak bawl aa, kihtaak bawl ding hi peuhmah lohi. A mipihte kiangah namdang pau in a paupau mipeuh mi palang tamzaw hi.\nBiakna, Kampau, Ngeina, Laimah thupi sak in zangh ni.\nPrevious: Lungtang tunga kigelh Lai ~ Rev. Khoi Lam Thang\nNext: Zomi leh Chin min zatna ~ C. Thang Za Tuan


url: =North Korea gamsung ah Malaysia gammi 9 awkciplai ~ ZD :: ZOMI DAILY\nposted on 10 March 2017 at 7:49 am Lomkholna: Korea, Malaysia, News, Sawltak, World\nNorth Korea leh Malaysia gamnih pen Kim Jong Nam kisuamlupna hangin gamnih kizopna tampitak nawngkaisak hi. North Korea in amau gamsung aom Malaysia gammi te aciahkhiatding khakcipna abawl ciangin, Malaysia kumpi inzong amau gamsung aom North Korea gammi te aciahkhiatding khakcipna Travel Ban bawlpah uhhi.\nNorth Korea gamsung ah Malaysian National pen mi 11 om ci’n thunei te’n gen uh a, tualak pan mi 2 tepen pusuakkhia theita uh cih CNA News in genkhia hi. North Korea gampan apusuak khiathei Malaysia gammi nihte pen World Food Programme (WFP) tawh nasemkhawm te ahi uhhi.\nWFP te Thursday (Mar 09) ni in agenkhiatna ah North Korea gamsung aom ka nasem uh Malaysia gammi nihte bangmah nawngkaina omlo in ciahkhia theita uh a, Beijing ah tungkhin uhhi ci’n genkhia uhhi.\nHih minih tepen World Food Programme ah asem uh hi a, Malaysia kumpi tawh kizopna bel omlo hi.\nMalaysia’s Prime Minister Najib Razak inzong hihvai ama ii Twitter tungah gelhkhia a, North Korea pan aciahkhiathei Malaysia gammi nihtepen Stella Lim leh Nyanaprakash Muniandy kici te ahi uhhi cihi.\nMi 2 ciahkhiathei ahih manin North Korea gamsung ah Malaysia gammi 9 mah omlai veve uhhi. Tualak ah naupang 3 bang kihelding cih CNA in genkhia hi.\nPrime Minister Najib inzong hihvaitawh kisai in Thursday ni in Statement ah agenkhiatna ah North Korea gamsung aom Malaysia gammi tepen bangmah nawngkaina omlo, lungmuanhuai uh a, Malaysia kumpi in acianlaiteng hong ciahkhiattheih nadingin septheih khempeuh kisem dinghi ci’n genkhia hi.\nTuaban ah Malaysia gamsung aom North Korea gammi tezong ciahkhiatsak nailohding in National Security Council kimuhkhopna ah ki genkhia cihi.\nPrime Minister Najib ngiat tawhzong North Korea gamsung aom Malaysian Embassy ah asem laitak ahi Counsellor Mohd Nor Azrin te Minute 2 sung Phone kihona nei uh a, tuate innkuan leh adang Malaysia gammi te avek un lunghimawh nading omlo cihi.\nRelated: North Korea aom Malaysia gammi te aciahkhiatding kiphallo ~ ZD\nMalaysia gambupsung aom Mosques biakinn khempeuh ah North Korea ah athamcip Malaysian Citizens khempeuh adingin thungetna neihsakding kong hanthawn hi ci’n Prime Minister Najib in genkhia hi. Biaknadang te’nzong thungetna mah thupi ngaihsut mahmah uhhi.\nUS Travel Ban leh North Korea Travel Ban koi hong vengbaih zawtammaw? ZD Sawltak #zomidaily\nPrevious: Vondeih Kep Ding – 96 (Dimno’ Pa)\nNext: Germany meileng khawlna khatah hei tawh kisatna piang, mi 5 liam ~ ZD\nKlang District, Pulau Indah aom Food Factory te ah Operasi lutin mi 49 kiman\nKimpu leh Kimpi – 34 ~ Hau Za Cin\nYangon ah Zomi Nam Ni nuamtak kibawlthei\nLeitungbup pulpi natna Theology ~ Rev. Dr. Pau Khan En\nAman kiam semsem mihing pumpi ~ Khat Thang


url: =Lungdambawl Thu ~Gelh- Dr Lian Muan Kim - Zomi Adventist Innkuan\nLaisiangtho sung ah Birthday bawl mi 2 bek kimu thei hi. Pharaoh leh Herod hi uh a, a birthday bawlna hang un minih in ngawng tawnlawh hi. Pharaoh birthday bawlna ah a moh-em pa in ngawng tawnlah a, Herod birthday bawlna ah tuiphumpa John in ngawng tawnlawh hi. Tua hi-in Laisiangtho sungah hih tegel longal birthday bawl ih mu kei-a, mi birthday a bawlsak zong ih mu kei hi.\nHih birthday kibawl sunsun tegel i et ciangin gitlohna le ngawngtawnna bek kimu ahih manin Pasian thu thei tampitak in birthday pen bawlvet ding hilo hi. Leitung vai lua hi. Pasian theilote bek in bawl hen, ci uh hi. A cih zah khatun ni dangin bel birthday pen Pasian theilote bawl bek hi takpi-a, zu le sa leh nopsakna tuamtuam tawh a bawl uh ahi hi.\nTua kawmkal ah Constantine Kumpipa in AD 336 kumin gam bup-a Chrismaspawi bawl ding hong hanciam hi. Tua banga hong hanciam ciang in pawlpi Makai tampite le Pasian thuthuk pen khat-a kiciamteh, thugen siam lua aih cianga khamh kam nei a kici liang pa Chrysostom bang in hon glim nial mahmah hi, Kilimnial lua ahih man in Chrismas kibawl zolo-a, gambup zumkhak ni ingin kiciamteh zolo hi.\nLeitung mite ih kisap penpen hong guan dingin Pasian tapa mi banga hong pai ni, naungek-a hong suah ni-a kiciamteh khat ahih manin tu ni lian-a hong suak hi ta se kei leh ih lungdam theih ding thupi hi. Ih kisap pen pumpi cidamna hi leh siavuan hongs awl ding a, huahna hi leh sumbawl hong sawl ding hi. Gam makai hi leh gam makai hong sawl ding hi. Ahi zongin ih kisap taktak mawhna pan-a hong gumkhia ding khat ahih manin Gumpa hongsawl ahi hi.\nWritten by Dr Lian Muan Kim\nTags: Dr Kimpi, Events\nPrev post Christmas hongpianna hamkalh ~ Kap Do Thang\nNext post Launa by JM Paupu